Dame i gospodo narodni poslanici, u toku rasprave o amandmanima na ovaj zakon predsedavajuća je prekršila članove 144. i 145. U članu 144. piše: "Predlagač zakona, nadležni odbori i Vlada, dužni su da, pre sednice Narodne skupštine, razmotre amandmane koji su podneti na predlog zakona i da Narodnu skupštinu obaveste za koje amandmane predlažu da ih Narodna skupština prihvati, a za koje da ih odbije." A član 145. kaže: "U toku pretresa predloga zakonaamandmane u pisanom obliku mogu da podnose predlagač zakona, nadležni odbori, odnosno Vlada, ali samo ako je potreba za amandmanom nastala usled prethodnog prihvatanja nekog drugog amandmana". Nijedna od ovih stvari se nije dogodila, da bismo mi ovako mogli da radimo. Juče nam je predsedavajuća rekla kako će u toku dana dobiti nešto napismeno, pa nam to u toku celog dana nije distribuirala i dokazala da je dobila nešto napismeno od Skupštine Vojvodine. S druge strane, čujemo različita tumačenja u javnosti od predlagača da li su oni zadovoljniovim ili nisu, da li će se održati Skupština Vojvodine ili neće. Izvolite i objasnite zašto ste Skupštinu doveli u ovakvu situaciju, da radi nešto što ne treba i što je suprotno Poslovniku.
Gospodine Guduriću, po vašim primedbama o povredi Poslovnika, članova 144. i 145, Narodna skupština je već odlučila. Znači, to je već prošlo. Obećala sam da ćete dobiti obaveštenje u pismenoj formi, i dobićete original danas. (Stevan Ž. Gudurić: Juče smo imali ceo dan na raspolaganju.) Imate i u Predlogu zakona da su ovlašćeni predstavnici predlagača gospodin Nenad Čanak i gospodin Predrag Filipov. To su ovlašćeni predstavnici Autonomne Pokrajine Vojvodine. Vi ne možete ulaziti u to da li su oni ovlašćeni ili nisu. Njih je ovlastila institucija i ne možete da sumnjate u instituciju. Sutra kada ja budem išla kao ovlašćeni predstavnik u ime Skupštine, vi preuzimate rizik da ću ja u ime Skupštine nešto da uradim, ili da ne uradim. (Tomislav Nikolić: Rizik je ogroman.) Ja sam rekla da ćete dobiti original obaveštenje, i dobićete ga. Da li ste zadovoljni? (Ne.) Staviću na glasanje primedbu. (Stevan Ž. Gudurić: Nisam za to.) Za 39, protiv 74, uzdržanih 17, nije glasao 51, od 181poslanika. Konstatujem da nije prekršen Poslovnik. Da li predstavnik podnosilaca amandmana na član 36. želi reč? Ima reč narodni poslanik Jovan Deretić.
Uvaženo predsedništvo, poštovane kolege, poštovani slušaoci, mi smo podneli amandman na član 36. Predloga zakona koji ima za cilj da razdvoji Elektroprivredu Srbije na pokrajinsku i ostatak Srbije. Mi smatramo da se to ne može dozvoliti, jer bismo imali dva sistema. Postavlja se pitanje - koja bi bila cena električne energije u Vojvodini, a koja u ostatku Srbije, s obzirom da Vojvodina nema ugalj i da bi proizvodnja električne energije u Vojvodini koštala dva puta više nego u ostatku Republike Srbije. Iz jednog drugog razloga tražim od kolega da glasaju za ovaj amandman. Vlada Srbije je zauzela stav (naravno, nije po mom amandmanu, jer ja sam opozicioni poslanik) na drugom mestu, o drugom amandmanu koji ima iste posledice i isti cilj, jer je rečeno da je Zakonom o elektroprivredi osnovanoJavno preduzeće EPS i, radi obezbeđivanja jedinstvenih tehničko-tehnoloških i ekonomskih sistema u ovoj oblasti, ne može se dozvoliti cepanje EPS-a. Zamolio bih kolegu Naumova koji je funkcioner i na položaju je u elektroprivredi, a inače je iz Vojvodine, da nam da mišljenje po ovom pitanju. Hvala lepo.
Da li se još neko javlja za reč o ovom amandmanu? Narodni poslanik traži repliku. Narodni poslanik Radomir Naumov.
Hvala. EPS nije popularna tema ovih dana, očigledno. Objektivno posmatrano, zaposleni naravno izgaraju u toj EPS da bismo mi danas imali struje i verovatno ne zaslužuju takav tretman. EPS je jedinstven tehnološko-tehnički i ekonomski sistem. Doduše, ja kroz ovaj amandman ne vidim nikakvo odvajanje, već samo poveravanje upravnog nadzora u oblasti EPS-a, a to znači kontrolisanje, nadzor, odnosno sprovođenje zakona koji je još uvek jedinstven za celu Srbiju. To je, naravno, Zakon o elektroprivredi i jedinstven je. To je jedno jedino preduzeće i nadam se da će tako i ostati. Sa druge strane, poverava se nadzor u domenu inspekcijskih poslova. To je sada nešto što je možda diskutabilno, da li je uopšte potrebno (pošto smo pred reformom elektroenergetskog sistema, cele energetike, restrukturiranjem novog zakona o energiji - a sve to treba da budevrlo skoro) i svrsishodno donositi taj član ili taj stav da se prenose određene nadležnosti na nivo pokrajine. Dakle, to za sada, po meni, nije cepanje EPS-a, to je samo jedan deo, ali je pitanje da li je upravo u ovom trenutku to i realno izvodljivo i da li je uopšte potrebno, kada kažem da tek dolazimo u fazu ozbiljnih poslova oko restrukturiranja. Hvala.
Da li se još neko javlja za reč o ovom amandmanu? Da li podnosilac amandmana, narodni poslanik Slobodan Tomović, želi reč? (Ne.) Vi se javljate kao ovlašćeni predstavnik SPS. Reč ima Stevan Ž. Gudurić.
Dame i gospodo narodni poslanici, Slobodan Tomović, poslanik poslaničke grupe SPS, predložio je da se član 36. briše, zato što Ustav Republike Srbije ne dozvoljava poveravanje upravnog nadzora, jer se time republički organi protivustavno lišavaju odgovornosti za izvršenje zakona i drugih propisa. Isto tako, sistem funkcionisanja i organizacije rada u EPS-u po svojoj prirodi je jedinstven i nedeljiv. Tu ne bi imalo nešto posebno da se doda, a vi ćete ponovo glasati da je to najbolje. Odgovornost za takvo jedno glasanje će biti na vama, na predlagaču i na svima onima koji su od jednog nikakvog zakona napravili katastrofu.
Hvala. Da li se još neko javlja za reč o ovom amandmanu? (Ne.) Stavljam na glasanje amandman. Za53, protiv 103, uzdržanih 31, nije glasalo osam, od ukupno 195 narodnih poslanika. Konstatujem da Narodna skupština nije prihvatila ovaj amandman. Na član 36. amandman je podneo narodni poslanik Božidar Vujić. Predstavnik predlagača, Vlada i Zakonodavni odbor nisu prihvatili ovaj amandman. Podnosilac amandmana želi reč. Izvolite.
Dame i gospodo narodni poslanici, amandman na član 36. podneo sam iz tri osnovna razloga. Razlog prvi jeste da pojedine poslanike DOS-a, shvatajući da ne mogu sve, pokušam da ubedim u svu apsurdnost i svu besmislenost kako ovog člana, tako i zakona u celini. Razlog drugi jeste da iste te poslanike, ako postoji ikakva mogućnost, ubedim da je ovaj član i ceo zakon, ako je već apsurdan i besmislen, i protivustavan. Treći razlog je da ako ostane još koji poslanik DOS-a, da mogu da ga ubedim i pozovem na razum da glasajući za amandman pokaže zbilja da je ovaj član i ceo zakon protivustavan, apsurdan i besmislen. Pokušaću da obrazložim prvi razlog, a to je apsurdnost i besmislenost ovog člana i zbog toga je celishodno usvajanje amandmana na taj član i na ceo zakon. Amandmanom sam tražio da se u članu 36. stav 2. briše. Obrazloženje je vrlo kratko i verujem da je svima razumljivo, a glasi - izmena se predlaže zato što se radi o poslovima koji ne mogu, ponavljam, ne mogu da se povere autonomnoj pokrajini zbog svog značaja. Gde se tu ogleda apsurdnost i besmislenost ovog člana, pa i celog zakona? Prvo, ovim članom dolazi do cepanja jedinstvenog elektroprivrednog sistema Srbije. Svi mi znamo da je država Srbija, ako je igde bila poznata po jedinstvenosti, bila u okviru PTT-a, ŽTP-a, pa i EPS-a. Ovim počinjemo da stvaramo separaciju, počinjemo da radimo na odvajanju Vojvodine od Srbije, odmatice Srbije, time što ćemo cepati jedinstveni sistem EPS-a. Svi znate, a rekao je to i kolega Naumov, hvala mu što je to izrekao, da je u tehnološko-tehničkom smislu sistem EPS-a nedeljiv i jedinstvena je celina. Šta dobijamo ovim članom? Poveravamo im da rade nešto što nisu čak ni u mogućnosti da rade. Poveravamo, a u stvari stvaramo novi centar moći. Imamo Beograd kao centar Republike, a sada ćemo imati Novi Sad koji je centar Pokrajine, u prvoj fazi, a kasnije republike i moguće zasebne države, kao konačne faze. Koliko će to da košta građane? Da li iko od vas misli da će ministar finansija Božidar Đelić da se odrekne taksi i poreza koji su jedinstveni u Srbiji? Postoji budžetom za pokrajinu verovatno odvojen jedan deo, a da li će taj deo zadovoljiti pokrajinu i pokrajinske oligarhije koji se sada polako stvaraju? Neće. Ko će to da plaća? Stanovnici Vojvodine, iako to stanovnicima Vojvodine šteti, pokazaće se to na narednim izborima. Šta je još besmisleno? Govorite da idemo ka Evropi, a Evropa ima određene standarde vezane za decentralizaciju i regionalizaciju. Decentralizacija jeste ako država poveri lokalnoj samoupravi određene poslove i određene nadležnosti. Stvaranje novih centara moći u Novom Sadu nije decentralizacija, nego novi namet na građane Srbije. U drugom razlogu je neustavnost ovog člana. U načelu, sam govorio, spomenuo sam članove 72. i 119, o tome da je država Srbija jedinstvena, da je država Srbija ta koja ne može po Ustavu da poveri nekome nadležnost. Ovde Vojvodina sa jedne strane otima, a vi, poslanici DOS-a iz Srbije, to imdozvoljavate, pa stvarate preduslove za separaciju. Šta je treći razlog da pokušam da vas pozovem na razum, da ne učestvujete kao poslanici u tome, u cepanju Vojvodine iz jedinstvene Srbije. Razlog leži u tome što se duže vreme, a to je verovatno svima vama poznato, u Vojvodinirazmišlja o termocentrali, u stvari o nuklearnoj centrali. Lokacija je negde oko Bačke Topole kod Mladenova, na Dunavu. Šta to znači? Stvarajući novi EPS, EPS Vojvodine, a znate da Vojvodina nema uglja, neće moći da se koristi ugalj kao proizvod iz koga će se stvarati struja; imamo u Novom Sadu jednu centralu koja troši naftu, gas istruju. Troši struju da bi proizvodila struju. Sa druge strane, ta termocentrala je ujedno i toplana za Novi Sad. Ona zadovoljava možda potrebe grada Novog Sada i malo šire okoline, ali ne proizvodi struju čak ni za ceo Južnobački region. Gde će Vojvodina da proizvodi tu struju? Time što se razmišlja, a to radi Žika Berisavljević sa stranim organizacijama i da će Vojvodina .....
Gospodine Vujiću, vreme.
Završavam.... svoj poseban nezavisni centar. Šta to znači? Hoće i uskoro Žika Berisavljević, Boško Krunić i mali bombaši ići da ruše dalekovode prema Srbiji? Koliko će građani plaćati struju....
Gospodine Vujiću, prekoračili ste vreme i ne držite se teme.
Da li vi to želite?
Da li se još neko javlja za reč o ovom amandmanu? Narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, ovaj rad na donošenju zakona o utvrđivanju nadležnosti autonomne pokrajine liči na onu narodnu - svađale se jetrve preko svekrve. Očigledno da ima mnogo različitih, suprotstavljenih interesa u DOS-u, u DOS-u u Vojvodini, u DOS-u u Srbiji; i sada svi mi ovde, i celokupna srpska javnost, ispaštamo, očekujući rezultate, kako će da se na kraju završi i okonča ovaj sukob u koji ste ušli kao da vas je neko u to gurao, kao da ste bežali od velike nevolje, pa uleteli u sukob iz koga Srbija bez posledica teško da može da izađe. Šta pokušavamo da sprečimo ovim amandmanom? Krajem 60-tih godina gradili smo branu u Potpeći na Limu, koja sada na limskom jezeru, na kraju limskog jezera, proizvodi električnu struju. Za meštane koji su prisustvovali otpočinjanju radova ništa nije bilo jasno,mi smo danima ubacivali ogromne betonske blokove u Lim, a oni su mislili - šta ovi ljudi rade, šta god ubace u vodu, voda odnese, dok se jednog dana prvi betonski blok nije pojavio na površini vode. Tada smo se radovali, za nas je reka već bila premošćena. To sada radite ovim predlogom zakona. U ovih 70 i nešto članova vi ubacujete kockice u mulj, u mulj koji se zove odnosi unutar DOS-a ili odnosi DOS-a Vojvodine i DOS-a Srbije, i iz tog mulja jednog dana, a mi to vidimo, ne želimo u tome da učestvujemo, isplivaće brana koja će da podeli Vojvodinu od ostatka Srbije. Samo jednu stvar ne uzimate u obzir - ono što se radi na mulju, vrlo lako nestane. Nemojte da podižete ovu branu na ovako nesolidnim temeljima. Iskreno, iz srca, razumom, izuzev 15-tak ili 20 poslanika u ovoj sali, niko od vas nije za ovo rešenje. Niko, a ne znam kako opravdavate svojoj deci i svojim roditeljima šta ovo radite. Naizgled, svaki član zakona, beznačajan je. Radiće od sada Vojvodina sama, što da ne radi ovo, radiće ono, radiće ovo, preuzimaće jednu po jednu državnu funkciju, a odakle kadar za sve to, odakle novci za sve to? Državna struktura se tu pred vašim očima, formira polako u svim oblastima. Jednog dana će zaista biti glupo - a zašto Vojvodina ne bi bila republika kada ima sve republičke organe? Jednog dana biće glupo - a zašto da nema i državu kada ima sve organe, a još ima i teritoriju. Obustavljajte, vidite kako to ide traljavo. I danas, da nije bilo duplih kartica, nikada ne biste imali kvorum. I ko zna koliko će dana ovo da traje....
Gospodine Nikoliću, vodite računa šta govorite.
Molim?
Kažem da vodite računa šta govorite, imate dve opomene. Molim vas da ne vređate Narodnu skupštinu i narodne poslanike i da dovodite u sumnju njihovo ponašanje.
Šta dovodim u sumnju, kada se to .....
Vi niste ni bili u sali kada se utvrđivao kvorum.
.... radi svaki dan. Šta dovodim u sumnju kada se svaki dan radi sa duplim karticama, šta to dovodim u sumnju? Pa, je lÄ dokazano da ljudi koriste duple kartice?
Gospodine Nikoliću, vi ponovo vređate Narodnu skupštinu i narodne poslanike takvim izjavama.
Ne vređam nikoga, ja ću vama da dokažem,svaki put, hiljadu puta sam vam ovde izvadio listing; čak je i Čeda Jovanović glasao jednom kada nije bio u sali, i Kasa Jožef je stalno glasao, a nikada nije bio u sali. Vi meni sada kažete da vređam, a ne hvatate štetočine u šteti?
Gospodine Nikoliću, vratite se na temu i upozoravam vas da nemate pravo da vređate nikoga.
Evo, završavam raspravu o amandmanu, da vas toliko ne iritiram. Izgleda da treba da se okrenem, da vam ne budem okrenut leđima, ne znam šta vas to iritira kada vam okrenem leđa? Nikada mi ne dobacujete kada se gledamo lice u lice, samo kada vam okrenem leđa. Završavam, mnogo vas molim, uključite razum u sve ovo što radite, uključite i našu istoriju i našu budućnost i obustavite ovaj posao, neće nas nikuda odvesti.
Da li se još neko javlja za reč o ovom amandmanu? Stavljam na glasanje amandman. Za 51, protiv 92, uzdržanih 28, nije glasalo 19, od 190 narodnih poslanika. Konstatujem daNarodna skupština nije prihvatila ovaj amandman. Na član 36. amandman je podneo narodni poslanik Branislav Pomoriški. Predstavnik predlagača i Vlada nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandamna želi reč? (Nije prisutan.) Da li neko drugi želi reč? (Ne.) Stavljam na glasanje amandman. Za 11, protiv 129, uzdržanih 28, nije glasao 21, od 189 narodnih poslanika. Konstatujem daNarodna skupština nije prihvatila ovaj amandman. Na član 37. amandman je podneo narodni poslanik Stevan Gudurić. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč? (Da.)
Dame i gospodo narodni poslanici, u amandmanu na član 37. predložio sam da se u stavu 1. briše tačka 2. (radi se o vršenju upravnog nadzora), sa obrazloženjem da Ustav Republike Srbije ne dozvoljava poveravanje upravnog nadzora, jer se time republički organi protivustavno lišavaju odgovornosti za izvršenje zakona i drugih propisa. Ovih nekoliko dana, dok traje priča o vršenju upravnog nadzora, liči mi na ono što smo radili prošle godine, u prvoj polovini, kada smo pričali o principima bruto-neto, pa je trebalo nekoliko zakona da prođe i da se izređa nekoliko ministara da bi konačno uspeli da se usaglase; imali smo i groteskne situacije da gospodin Milovanović i gospodin Jovanović izađu jedan za drugim pa pričaju drugačije kako izgleda bruto-neto i tek uspe nekako da se pojavi gospođa Matković pa da razjasni situaciju.
Molim vas da se vratite na temu.
Prvo opomenite Milku da mi ne dobacuje, pa onda mene vratite na temu. To je redosled kojim vi treba da radite, ako se držite Poslovnika. Prema tome, to je jako prosto, držati se onoga što piše u Poslovniku, prema svima jednako, bez obzira koju boju dresa nose, gospođo. Prema tome, jako je jednostavno ovo bilo završiti, samo što ste se vi unapred dogovorili kako ćete to terati. I samo još jednu stvar, kod ovih amandmana ne razumem - oni koji su predlagali amandmane i zalažu se za neke stvari kroz ovaj zakon, izgleda je i njima "pojela mačka jezik", pa ne umeju da kažu zašto nešto traže, da obrazlože šta hoće. Pune su im novine slika i priča, jedino ovde izgleda ne umeju nešto da kažu.
Gospodine Guduriću, poslednji put vas upozoravam da se vratite na temu dnevnog reda, to je vaš amandman koji ste podneli na član 37. koji se odnosi na distribuciju, transport i korišćenje prirodnog gasa. Molim vas da vašu diskusiju dovedete u vezu sa tim, na osnovu člana 138. stav 2. Morate da se držite člana zakona i vašeg amandmana.
Dobro, kad ste vi završili, da ja nastavim. Znači, reč je o vršenju upravnog nadzora, koji ćete vi uporno, kroz sve članove, poveravati onome kome ne možete da ga poverite, a možda će kroz nekoliko zakona, onda kada bude bilo priče ovde, da se neko konačno doseti da objasni šta je to vršenje upravnog nadzora i ko može da ga vrši, pa će to biti sudbina kao i prethodnog zakona.
Da li se još neko javlja za reč o ovom amandmanu? (Ne.) Stavljam amandman na glasanje. Za 48, protiv 87, uzdržanih 20, nije glasalo 28, od 183 narodna poslanika. Konstatujem da Narodna skupština nije prihvatila ovaj amandman. Ima reč narodni poslanik Tomislav Nikolić, po Poslovniku.
Molim vas da nam, na osnovu člana 116. stava 6, dostavite računarski izvod sa ovog glasanja.
Molim službu da zameniku predsednika poslaničke grupe SRS dostavi listing. Na član 37. amandman je podneo narodni poslanik Srboljub Živanović. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč? Ima reč narodni poslanik Srboljub Živanović.
Dame i gospodo narodni poslanici, podneo sam amandman na član 37. koji glasi: "Autonomna pokrajina, preko svojih organa, u skladu sa zakonom kojim se uređuje oblast transporta, distribucije i korišćenja prirodnog gasa: 1) obrazuje komisiju za polaganje stručnih ispita kandidata sa teritorije autonomne pokrajine; 2) vrši upravni nadzor. Poslovi iz stava 1.) ovog člana vrše se kao povereni." Ovaj član 37.stav 1. tačka 1.) briše se. Takođe se briše i stav 2. Gospodo, pre nego što počnem da pričam o amandmanu, pokušaću da slikovito prikažem stanje u Skupštini, a da se ne udaljim od teme, da ne bih dobio opomenu. Ovde su prisutne diskusije, kako u načelu, tako i u pojedinostima, i one prikazuju dva koncepta: koncept decentralizacije i koncept centralizacije. Oba koncepta su u srpskoj istoriji bila prisutna, a rezultati njihovog delovanja su nam poznati. Prvi koncept je stvorio komunistički sistem,a rezultat te tvorevine je stvaranje Autonomne Pokrajine Vojvodine i Autonomne Pokrajine Kosovo i Metohija, a cilj njihovog stvaranja je u stvari bio uništenje Srbije i srpskog bića, odnosno, išlo se ka putu secesije. Drugi koncept je stvoren sa željom da se sačuva srpska država, da se sačuva srpski narod, a takođe i svi građani u njoj, sa konceptom građanske države. Gospodo, niko nikom ne smeta da se razvija brže i bolje,da bude bogatiji, što je u stvari rezultat njegovog rada, a ono najvažnije je ako hoće da pomogne one koji su siromašni - to je geslo vaše demokratije, a u stvari to je svojstveno ovoj zemlji i ovom narodu. Nemojte da jedan patološki predlog zakona upropasti zemlju. Ako smo spremni da poštujemo ostale nacije i nacionalnosti, nadam se da će i one poštovati srpsku naciju. Obrazloženje ovog amandmana - Odbor je odbio moj amandman na član 37, a ja ću pokušati svojim izlaganjem da potvrdim važnost tog amandmanada biste glasali za njega. Kada se pomene reč stručni ispit, želi se iz te oblasti povećati kako odgovornost, tako i stručnost na tim poslovima, odnosno želi se uska specijalnost, kojom se vrši provera teoretskog znanja iz te oblasti. U radnim organizacijama u kojima se obavljaju poslovi specijalne namene, kao što je to u ovom slučaju transport, distribucija i korišćenje prirodnog gasa, polažu se specijalistički ispiti na nivou inspekcijskih službi i Ministarstva za energetiku i rudarstvo. Takođe, postoje i interni specijalistički ispiti u preduzećima,njihov karakter je (što i naziv govori) interni; važe samo na teritoriji tog preduzeća i te oblasti za koju se predviđa specijalistički ispit. Transport, distribucija i korišćenje prirodnog gasa u Republici Srbiji je povereno dvema radnim organizacijama a to su "NIS-Gas", sa sedištem u Novom Sadu i "Energogas", sa sedištem u Beogradu, i to u sastavu NIS-a. Određene specijalističke grupe i pojedinci sada vrše nadzor transporta i korišćenje prirodnog gasa na celoj teritoriji Srbije. Čak pojedine ingerencije "NIS-Gasa" iz Novog Sada su poverene na celoj teritoriji Srbije, i to iz oblasti glavnog voda, dok su podstanice i ostali sekundarni tokovi povereni "Energogasu". Kao što vidite, nadležnosti i jednih i drugih se prepliću, a takođe i ti specijalistički ispiti i nadzor moraju biti zajednički na nivou Republike. Dame i gospodo, još jednom se želi prevariti ovaj parlament i građani Srbije o nekakvim nadležnostima pokrajine, kojima se želi povećati efektivnost i efikasnost rada pojedinih službi, a to je u stvari varka, jer se želi samostalnost u svim vitalnim oblastima. Kada za ovom govornicom kažete istinu, dobijete opomenu, navodno ste nekoga uvredili. Ali, gospodo, ja sam uvređen i ponižen od ovog parlamenta i vladajuće oligarhije, i kao građanin i kao poslanik. Hvala.
Da li se po ovom amandmanu još neko javlja za reč? Ima reč narodni poslanik Tomislav Nikolić.
Dame i gospodo narodni poslanici, ovaj član dokazuje apsurdnost čitavog Predloga zakona, ili bar želju onoga koji je ovaj zakon predložio. Radi javnosti, mora da se pročita na koji to deo zakona srpski radikali imaju primedbu. Član 37: "Autonomna pokrajina, preko svojih organa, u skladu sa zakonom kojim se uređuje oblast transporta, distribucije i korišćenja prirodnog gasa, obrazuje komisiju za polaganje stručnih ispita kandidata sa teritorije autonomne pokrajine". Postavlja se odmah jedno logično pitanje - da li će moći neko iz Ćuprije da polaže taj ispit na teritoriji autonomne pokrajine? Neće moći, jer vi ovde kažete - kandidata sa teritorije autonomne pokrajine. Pa, što vi razbijate taj naš jedinstveni, u neku ruku, školski sistem? Ovo je školski sistem, ovo je obrazovanje. Da bi obavljao određene poslove (poslovi vezani za gas su izuzetno stručni), mora da položi određene stručne ispite. Sada će onaj ko živi na teritoriji Vojvodine da polaže pred komisijom na teritoriji Vojvodine, a onaj ko ne živi na teritoriji Vojvodine neće moći pred tom komisijom da polaže. Postavlja se dalje pitanje - ko će urediti plan i program polaganja tog ispita? Onaj ko organizuje ispit, a to znači - autonomna pokrajina. Znači, razlikovaće nam se traženi nivo znanja za kandidate koji će na teritoriji Srbije obavljati posao, u zavisnosti od toga da li taj kandidat živi na teritoriji autonomne pokrajine ili ne. Postavlja se dalje i pitanje - da li će kandidatu koji je položio ispit pred komisijom autonomne pokrajine, kandidatu koji živi u Vršcu, pa reši da se preseli i ode da živi u Paraćin, da li će mu tamo važiti sertifikat, diploma, ili kako ćete već to nazvati, koju je stekao pred komisijom autonomne pokrajine. Hoće li sada doći na red nostrifikacija? Pa, da se obrazuje posebno telo i pri Vladi Srbije i Izvršnom veću Vojvodine, koje će nostrifikovati izdata svedočanstva ili diplome u zavisnosti od toga da li je na teritoriji autonomne pokrajine ili na teritoriji onog dela Srbije koji ne postoji. Pa vi zadirete kao kancer u sve organe Republike Srbije! Zabijate kandže svuda gde vam je nešto palo na pamet. U Izvršnom veću Vojvodine sva vaša tzv. ministarstva dobila su nalog da iz svoje oblasti potraže sve što može da se preuzme, jer, tobož,ugrožena je Vojvodina zato što to ne radi ministar u Vojvodini nego radi ministar u Beogradu. I, stvarate kompletno novi aparat, ogroman birokratski aparat. A znate zakon o tome, kako se birokratija množi - geometrijskom progresijom. Sada ćete nas ubeđivati da su ugrožena prava građana Vojvodine zato što predlažemo da se izbriše ovaj član - da će se pred posebnom komisijom polagati ispit za građane sa teritorije Vojvodine. Hoćete li posle, u idućem koraku, da podelite i osnovno, srednje, više i visoko obrazovanje? Hoće li važiti i te diplome? Jednog dana doći ćemo u situaciju da će neko da postavi pitanje da li će te diplome da važe; onda će oni koji sada sve ovo traže, tražiti da ni diplome ne važe. Na kraju krajeva, kako ste pošli taj dan uopšte nije daleko, ali mi smo sve to prošli u ovih deset godina. Razumem one koji hrle u ovaj predlog zakona. Oni su poučeni iskustvom onih koji su za ovih 10 godina dobili ono što su tražili i što nije bilo ni po Ustavu ni po pravu, ali su imali internacionalnu pomoć i ostvarili su to. Ne razumem one koji su za ovih 10 godina bolovali i patili zbog toga što se sve to dešava, što se sve cepalo pred njihovim očima, a nisu bili dovoljno moćni da to spreče. Šta vas sada sprečava da dignete ruku i da glasate protiv? Hoće li biti bombardovanja ako se ne usvoji ovaj zakon? Hoćete li izgubiti mesta u upravnim odborima? [[Žagor.]] (Predsednik:Vreme.) Ili nećete dobiti obećana mesta u upravnim odborima? [[Žagor.]] Čekajte, ljudi, ovde na vašoj televiziji čujem da vi imate ogromne plate u upravnim odborima. To nisam izmislio. To izveštava vaša televizija ... [[Žagor.]] (Predsednik: Gospodine Nikoliću,vreme itema.) Tema je ono što mi dobace iz sale, pravo da vam kažem, ne mogu da se sklonim a da vam ne odgovorim.
Da li se još neko javlja za reč po ovom amandmanu? (Ne.) Stavljam na glasanje amandman. Za 52, protiv 95, uzdržan 21, nije glasalo 14, od ukupno 182 narodna poslanika. Konstatujem da Narodna skupština nije prihvatila ovaj amandman. Na član 37. amandman je podneo narodni poslanik Branislav Pomoriški. Predstavnik predlagača i Vlada nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Nije prisutan.) Da li neko drugi želi reč? (Ne.) Stavljam na glasanje amandman. Za 8, protiv 132, uzdržana 24, nije glasalo 19, od ukupno 183 narodna poslanika. Konstatujem da Narodna skupština nije prihvatila ovaj amandman. Na član 38. amandman su zajedno podneli narodni poslanici Jovan Deretić i Zoran Novaković. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč?Izvolite, ima reč narodni poslanik Jovan Deretić.
Poštovano predsedništvo, poštovane kolege, poštovani slušaoci, u članu 38. radi se zaista o jednom eklatantnom primeru šta se želi postići ovim zakonom o navodnom vraćanju autonomije Autonomnoj Pokrajini Vojvodini. Ovde se traži da se u autonomnoj pokrajini vrši stručno polaganje ispita kandidata iz oblasti rudarstva. Na teritoriji Autonomne Pokrajine Vojvodine nema rudnika. Šta će im to? Samo iz jednog razloga - da bi se razbio jedinstveni sistem prosvete u Republici Srbiji. Ako oni traže nešto što imaju u toj pokrajini, to bi se moglo i pravdati, da im to treba iz nekog razloga, ali šta će im ovo što oni nemaju. Da li se ovde zaista radi o cepanju državnih institucija i jedinstva Republike Srbije ili je reč o nečem drugom? Jeste, radi se o cepanju Republike Srbije i o pokušaju stvaranja nezavisne države Vojvodine. Gospodo, kolege iz DOS-a, probudite se. Da li zaista vi hoćete tako nešto ili nećete? Ako nećete tako nešto, glasajte za ovaj amandman. Stavite svoju savest ispred sebe. O čemu se ovde radi? Ko koga ovde vara? Ko kome ovde podvaljuje? Kakva je ovo klika koja nema ni 2% glasača u Vojvodini, koja nam je donela predlog ovog zakona. Zašto nisu dali prvo izbore u Vojvodini, pa ako dobiju većinu neka dođu sa njihovim predlozima. Ovo je pučistička skupština u Vojvodini ...
Gospodine Deretiću, molim vas da vodite računa šta govorite i da se vratite na temu dnevnog reda.
Vi ćete biti odgovorni pred narodom i pred istorijom za ovo što činite. Nemojte misliti da ćete izbeći odgovornost. Imamo mi spisak, zna se, prozivkom će biti glasano, zna se ko je glasao za razbijanje države Srbije. [[Žagor.]] Hvala lepo.
Da li se još neko javlja za reč o amandmanu? (Ne.) Stavljam na glasanje amandman. Za 44, protiv 81, uzdržan 21, nije glasalo 38, od ukupno 184 narodna poslanika. Konstatujem da Narodna skupština nije prihvatila ovaj amandman. Na član 38. amandman je podneo narodni poslanik Stevan Gudurić. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč? Izvolite, reč ima narodni poslanik Stevan Gudurić.
Dame i gospodo narodni poslanici, podneo sam amandman na član 38. Član 38. u izvornom predlogu glasi: "Autonomna pokrajina preko, svojih organa, u skladu sa zakonom kojim se uređuje oblast rudarstva: 1) obrazuje komisije za polaganje stručnog ispita kandidata sa teritorije autonomne pokrajine; 2) rešava po zahtevima za izdavanje odobrenja za eksploataciju mineralnih sirovina i izvođenje rudarskih radova; 3) vrši upravni nadzor. Poslovi iz stava 1. ovog člana vrše se kao povereni". Moj predlog po amandmanu je da se u članu 38. brišu tačke 2) i 3) stava 1. sa obrazloženjem da Ustav Republike Srbije ne dozvoljava poveravanje upravnog nadzora jer se time republički organi protivustavno lišavaju odgovornostiza izvršenje zakona i drugih propisa i da su mineralne sirovine i rudno bogatstvo u državnoj svojini i kao neobnovljiv resurs su u nadležnosti Republike. Zašto sam ovo predložio? Kaže - rešava po zahtevima za izdavanje odobrenja za eksploataciju mineralnih sirovina i izvođenje rudarskih radova. Imamo praksu koja je kratkovremena, a to je da su po Zakonu o privatizaciji prodate cementare, a između ostalog i cementara u Vojvodini, koja se zove Beočinska fabrika cementa. Sve cementare su, pa i Beočinska, gomila gvožđa, zgrada, hala i odžaka, bez eksploatacije lapora i krečnjaka. U kakvu ste poziciju doveli nekoga ko je kupio Beočinsku fabriku cementa - da je od jedne države kupio fabriku, a sa drugom će morati da se dogovara o koncesijama i eksploataciji mineralnih sirovina. Ili vi možda niste informisali nikoga, pa ni u Vojvodini, da ste se u međuvremenu i oko toga nešto dogovarali, zato što je apsurdno da ovako nešto piše u zakonu i da Vlada, koja je napisala Zakon o privatizaciji i zdušno ga branila ovde iz svih oružja, pusti da se ovako nešto događa. Da li to znači da smo obmanuli strane ulagače da se sa jednim dogovaraju o kupovini nečega što je bezvredno, bez ovog drugog, jer nema cementare bez eksploatacije lapora i krečnjaka. Lapor se ekspolatiše u Beočinu, a krečnjak se eksploatiše u Bešenovačkom Prnjavoru.
Gospodine Guduriću, tema dnevnog reda nije Zakon o privatizaciji.
Tema dnevnog reda je, gospođo, između ostalog - mineralne sirovine i izvođenje rudarskih radova. Rudarski radovi se izvode, a ako ne znate da vam kažem - postoje dubinski i površinski kopovi. Prema tome, jako je prosto i ja sam u temi, samo vi pratite materiju pa neće biti problema. Prema tome, jasno je da ovde neke stvari nisu jasne. Da pričamo o upravnom nadzoru nećemo više, to smo već pričali. Ne znam samo da li su oni koji su kupovali cementaru pre toga imali Predlog ovog zakona da čitaju, pošto nisu baš dobro komunicirali, jer to su bar vaši mediji rekli - da je zbog Čanka ta cementara dobila malo para, ali i to bi bilo pitanje. Rekli ste da ne pričamo o Zakonu o privatizaciji, pa nećemo. Pričaćemo nekom drugom prilikom, ima vremena. Znači, radi se o tome da se onaj koji je kupio nešto dovodi u apsurdnu situaciju, zato što se sada ono što je osnov tih fabrika dogovara negde drugde. Neću vas pozvati da glasate za moj amandman, zato što vi to i ne radite i nemam nameru da vas molim da radite nešto što vi nećete, a na vašu savest, ako je ima.
Da li se još neko javlja za reč? (Ne.) Stavljam na glasanje amandman. Za 50, protiv 87, uzdržanih 19, nije glasalo 25, od 181 narodnog poslanika. Konstatujem da Narodna skupština nije prihvatila ovaj amandman. Po Poslovniku reč ima narodni poslanik Tomislav Nikolić.
Dame i gospodo narodni poslanici, javnost Srbije je u 11,42 sati mogla da stekne utisak da sam ja bezobrazan, da vređam narodne poslanike, zato što mi se tako, zloupotrebom svojih ovlašćenja, obratila predsednik Narodne skupštine Nataša Mićić; ali, da dokažem sve svoje tvrdnje i da vas ubedim da ova skupština radi zahvaljujući falš karticama, odnosno karticama koje koriste poslanici za one koji su odsutni - u glasanju povodom amandmana, čiji listing sam tražio u 11 sati 40 minuta i 29 sekundi, učestvovao je gospodin Veselinović, predsednik Privredne komore Srbije. Taj uopšte nije došao na sednicu, uopšte nije prijavljen ni na ulazu u salu i danas sigurno neće dolaziti na sednicu, izuzev ako je u Solunu, pa koristi onaj isti prevoz koji je već korišćen. Sada vas molim, gospođo Mićić, da mi se izvinite; biće mi to satisfakcija za napor koji ulažem ovih dana da u Skupštini obavljam svoj posao kako treba.
Gospodine Nikoliću, proverićemo sa službom koji su prijavljeni; a drugo, vi ste uvredili sve narodne poslanike. Čak i da jeste neko, jedan, zloupotrebio, nemate pravo da uvredite ostalih 249 narodnih poslanika. Da li hoćete da stavim na glasanje? Stavljam na glasanje povredu koju je izneo narodni poslanik Tomislav Nikolić. Za 72, protiv 66, uzdržanih 7, nije glasalo 34, od 179 narodni poslanika. Konstatujem da je Narodna skupština donela odluku da nije povređen Poslovnik Narodne skupštine. Po Poslovniku, narodni poslanik Dejan Mihajlov, predsednik poslaničke grupe DOS - Demokratska stranka Srbije.
Poštovani predsedavajući, dame i gospodo uvaženi poslanici, dajte da prestanemo sa ovim cirkusom i sa degradiranjem ove skupštine. Treba utvrditi činjenicu da li je poslanik tu ili nije tu. Ako nije tu, onda treba da vidimo ko je i zašto zloupotrebio karticu, a ne da mi glasamo da li je neko tu ili nije tu. Jednostavno, o tome ne može da se glasa. Pravimo cirkus od ove skupštine. Mi iz Demokratske stranke Srbije ne želimo u tome uopšte da učestvujemo na ovaj način, da se degradira Skupština. Dajte da utvrdimo činjenicu, to vrlo lako može da se utvrdi. Ako je gospodin Veselinović tu neka izađe za ovu govornicu i neka uđe u salu, a ako nije tu neka se utvrdi da nije tu i da se vidi ko je zloupotrebio karticu. Nemojte da degradiramo ovu skupštinu više nego što je do sada degradirana.
Gospodine Mihajlov, vi niste dobro razumeli. Mi uopšte nismo glasali da li je poslanik tu ili ne, nego smo glasali da li je izvršena povreda i da li sam uvredila gospodina Nikolića zato što sam mu skrenula pažnju da ne vređa narodne poslanike. Nisam stavila na glasanje da li je bio poslanik tu ili ne. Po Poslovniku, narodni poslanik Stevan Ž. Gudurić.
Dame i gospodo narodni poslanici, izgleda da je u ovoj skupštini otvorena stalna linija Solun - Beograd, Skupština Srbije. Vi ste, gospođo, bili dužni da posle ovoga na šta je ukazao gospodin Nikolić primenite član 117. Član 117. kaže: "Narodni poslanici su dužni da koriste isključivo svoje identifikacione kartice, kao i da se identifikuju pri ulasku u salu ubacivanjem kartice u poslaničku jedinicu, odnosno da se odjave prilikom napuštanja sale. Za narodnog poslanika koji koristi identifikacionu karticu drugog narodnog poslanika, odnosno na drugi način zloupotrebljava elektronski sistem za glasanje, predsednik Narodne skupštine predlaže meru udaljenja sa sednice, a glasanje u kojem je zloupotreba izvršeno biće poništeno i pristupiće se odmah identifikaciji i ponovnom glasanju." Znači, kada je navedeni gospodin glasao, morali ste to glasanje poništiti i ponoviti,preduzeti ono što piše u Poslovniku, jer kad se vi tu iza naših leđa stalno pozivate na Poslovnik, da se mi nečega držimo, držite se i vi bar jednom Poslovnika, onako kako priliči predsedniku Narodne skupštine Republike Srbije, ili se sklonite sa tog mesta, kad niste u stanju.
Naravno, ja ću se uvek držati Poslovnika, gospodine Guduriću. Narodni poslanik Radoslav Veselinović nije glasao o amandmanu. Znači, kartica je ostavljena, on nije glasao. Ali je moguće, recimo, da je narodni poslanik zaboravio karticu. [[Žagor.]] Da li ja mogu da proveravam svaki put da li ćete vi da uzmete svoje kartice, da li ćete da se igrate sa svojim karticama, da li ubacujete kartice kada tražim da se obezbedi kvorum. [[Žagor.]] Proverićemo preko službe, a ako nije, utvrdićemo zloupotrebu i primenićemo član 117. Ali, postoji mogućnost da je karticu ostavio pošto, je bio jutros, pa je otišao. Hoćete da stavim na glasanje povredu Poslovnika? Da. Stavljam na glasanje povredu Poslovnika koju je izneo poslanik Stevan Ž. Gudurić. Za 64, protiv 73, uzdržano je bilo tri, nije glasalo 34, od 174 narodna poslanika. Konstatujem da je Narodna skupština donela odluku da nije povređen Poslovnik Narodne skupštine. Ima reč narodni poslanik Tomislav Nikolić - povreda Poslovnika.
Ne treba da dozvolimo da se ovako olako pređe preko skandala, a posebno ne dezinformisanjem javnosti koje ste vi upravo izvršili, gospođo Mićić. Naime, poslanik Radoslav Veselinović se nije uopšte prijavio da je došao. Vi imate dva spiska po kojima se konstatuje da li je neko došao. Glavni je onaj spisak gde se prijavljujemo pri ulasku u salu. Ovaj drugi spisak se koristi za manipulacije. To je kada poslanici nose kartice svojih kolega i tako vam obezbeđuju kvorum. Ovog puta je poslanik Demohrišćanske stranke Srbije u pitanju. Vi ste rekli da je moguće da poslanik zaboravi svoju karticu. Najpre, on uopšte nije došao od jutros. To možete vrlo lako da utvrdite. Druga stvar, upozoravam vasda su narodni poslanici, po članu 118, dužni da svoje poslaničke kartice ponesu pri izlasku iz sale. Ali, u stavu 2. piše da je služba dužna da uvek sakuplja kartice onih poslanika koji su izašli, a zaboravili su kartice u klupama. Nikada tome niste pristupili, zato što biste time lišili sebe mogućnosti da vodite ovu sednicu. Vi tako obezbeđujete kvorum, gospođo Mićić. Šta god vi sada rekli, taj gospodin Radoslav Veselinović, koji je čak i predsednik Privredne komore Srbije, od jutros nije ušao u salu, a učestvuje u kvorumu, učestvuje u svim glasanjima. Vi kažete - nije glasao, ali na ekranu piše - nisu glasali: sedam, osam, devet, deset. Po vama i oni učestvuju u glasanju zato što ima mnogo onih koji nisu glasali čak i kada smo imali većinu, kada ste pogazili Poslovnik, ta većina nije bila dovoljna, jer se računa da tobože ima mnogo više poslanika u sali nego što ih ima. Zato vas molim da ne obmanjujete javnost. Ovaj poslovnik znamo bolje od vas i bolje ga razumemo od vas. Vi možete da ga zloupotrebljavate i vi to činite. Čim utvrdite povredu, stavite na glasanje, ali ne može to tako da traje u nedogled. Javnost Srbije vidi o čemu se tu radi. Sa ove govornice prozivam vas da direktno gazite rođeni Poslovnik. Sami ste ga ovako iskasapili da više ne liči ni na šta, pa čak ni ovako upropašćeni Poslovnik ne poštujete. Poslanik koji nije tu, za vas je tu, možda je izašao i zaboravio karticu. Ne kažete da niko ne sme da zaboravi karticu. Ne kažete da se isključuje sa sedniceonaj koji koristi tuđu karticu. Ne kažete čak ni da se ponavlja glasanje za koje se utvrdi da je bila zloupotrebljena kartica. Vi uvek pređete preko svega i mislite progutaće javnost sve.
Gospodine Nikoliću, među poslanicima koji nisu glasali je i poslanik Slobodan Janjić, takođe. (Slobodan Janjić: Nisam bio u sali.) Da li je bio u sali ili nisi bio u sali ... sada ste ušli, zato što imate amandman. Rekla sam da ćemo ispitati stvar za vreme pauze idaćemo obaveštenje. Na član 38. amandman je podneo narodni poslanik Slobodan Janjić. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč?
Lako je dokazati da li je neko tu ili nije tu. Član 38, moram zbog građana Srbije i zbog javnosti da ga pročitam u celosti: "Autonomna pokrajina, preko svojih organa, u skladu sa zakonom kojim seuređuje oblast rudarstva: 1) obrazuje komisiju za polaganje stručnog ispita kandidata sa teritorije autonomne pokrajine; 2) rešava po zahtevima za izdavanje odobrenja za eksploataciju mineralnih sirovina i izvođenje rudarskih radova; 3) vrši upravni nadzor." Najopasnije je ono što se navodi u stavu 2: " Poslovi iz stava 1. ovog člana vrše se kaopovereni". Znači, Republika poverava da se polaganje ispita vrši na teritoriji Vojvodine. Sva ona ostala prava iskorišćavanja rudnog bogatstva trajno predaje u nadležnost Pokrajini Vojvodini. Ta prava više Republika ne može da vrati. Poslanička većina iz DOS-a i Skupština Vojvodine, kršeći važeći Ustav Republike Srbije (krše ga zato što nemamo Ustavni sud, jer ne date da se konstituiše), prenose neka prava koja Pokrajini ne pripadaju. Sada ste složni u tome, prekršićete Ustavi daćete trajno ta prava Vojvodini. Međutim, sutradan kada poželite da ta prava, ako dođe do zloupotrebe, Republika vrati, neće moći, jer će ta šačica autonomaša da kaže - gospodo, po Ustavu nemate pravo da nam oduzmete ta prava. Vi ćete im reći - pa, zajedno smo kršili. Oni će reći - sada nas to više ne interesuje. Republika nikada više ne može da vrati tu svoju nadležnost. Vi obmanjujete građane ovakvim članovima, da nešto što je manje važno proglasite da je to povereni posao, a ono što je odlučujuće i što dajete trajno može da prođe tek tako. Mi, srpski radikali, moramo da ukažemo građanima Srbije da DOS iSkupština Vojvodine svesno krše Ustav ove države. Ne znamda li se predstavnik poslaničke grupe DOS razboleo, predozirao, nešto se delilo ...
Gospodine Janjiću, morate da vodite računa šta govorite.
Smatram, kad nije tu, da ima zdravstvenih problema. Šta ste vi pomislili, to samo vi znate. Ja se brinem za jednog mladog čoveka, za njegovo zdravstveno stanje. Uostalom, vi mene ne razumete, a predsedavajuća neće da me zaštiti od dobacivanja ovakvih. Ja govorim jednim specifičnim dijalektom srpskog jezika, a vi pojedine izraze i ne razumete. Zato, ako želite da vam nešto pojasnim, ja ću to i da uradim. Evo ovako, ako ste čitali Boru Stankovića, "Koštanu" iz srpske književnosti...
Gospodine Janjiću, molim vas da se vratite na temu dnevnog reda.
Da ne bih dobio sledeći put opomenu, i vi me dobro slušajte, jer i vama će to koristiti.
Gospodine Janjiću, poslednji put vas upozoravam da govorite mimo teme dnevnog reda, vređate narodne poslanike i izreći ću vam drugu opomenu.
Koga sam to uvredio? (Tomislav Nikolić, sa mesta: Boru Stankovića.) Evo ovako, ja ću vama da kažem, gospođo predsedavajuća: kada neko u Srbiji kaže - peva mi brat pod prozor, vi ga razumete. Kada mi dole u Vranju, onako kako je govorio Bora Stanković i Vranjanci kako govore danas, kažemo - poje mi bate pod pendžer, a mi to govorimo brzo - poje bate pod pendžer, vi mislite da je to uvreda; a ja kažem da govorim specifičnim naglaskom srpskog jezika.
Gospodine Nikoliću, izričem vam drugu opomenu, na osnovu čl. 102. i 103. Da li se još neko javlja za reč o ovom amandmanu? (Ne.) Stavljam na glasanje amandman. Za 42, protiv 71, uzdržanih 12, nije glasalo 40, od ukupno 165 narodnih poslanika. Konstatujem da Narodna skupština nije prihvatila ovaj amandman. Po Poslovniku, izvolite.
Ja vas molim, gospođo Mićić, da se malo koncentrišete. Vi ste sada meni izrekli neku drugu opomenu. Za govornicom je bio Slobodan Janjić. Uvidom u stenogram videćete da ste rekli - gospodine Nikoliću, izričem vam drugu opomenu. Nemojte, nisam ja baš za sve kriv, a nisam za sve ni zaslužan.
Gospodine Nikoliću, moguće da sam pogrešila. Ja se izvinjavam.
Da vas podsetim da već imam dve opomene i da mi time ...
Narodnom poslaniku Slobodanu Janjiću sam izrekla drugu opomenu, na osnovu čl. 102. i 103, a rekla sam ime zamenika predsednika poslaničke grupe. Izvinjavam se ako sam to uradila. Na član 39. amandman je podneo narodni poslanik Vitomir Plužarević. Predstavnik predlagača, Vlada i Zakonodavni odbor nisu prihvatili ovaj amandman. Podnosilac amandmana želi reč. Izvolite.
Dame i gospodo narodni poslanici, član 39. Predloga zakona o utvrđivanju određenih nadležnosti autonomne pokrajine glasi: "Autonomna pokrajina, preko svojih organa, u skladu sa zakonom kojim se uređuje oblast geoloških istraživanja: 1) obrazuje komisiju za polaganje stručnog ispita kandidata sa teritorije autonomne pokrajine; 2) rešava po zahtevima za izdavanje odobrenja za geološka istraživanja; 3) vrši upravni nadzor." Amandman SRS predlaže da se u ovom članu, stav 1, tačke 1) i 2) brišu. Geološka istraživanja nisu lokalnog ili regionalnog karaktera. Ona su uvek bila vezana za državu i državne organe. Zamislite, gospodo, da to nije tako pa da se na primer u nekoj opštini ili regiji pojavi informacija iz ove oblasti i tu informaciju neko sa lokalnog ili regionalnog nivoa proda, da ili na bilo koji način otuđi od države. U svim državama ova oblast je regulisana na dva načina: jedan kao finansira država, a drugi fizička lica koja kupuju koncesije i vrše istraživanja. U Vojvodini se ova istraživanja odnose na geološka istraživanja nafte, gasa, geotermalnih voda i na nemetalične mineralne sirovine za ciglane. Sve dozvole za eksploataciju i istraživanja daju republički organi. Po zakonu je potrebno dobiti saglasnost od više ministarstava: Ministarstva za rudarstvo i energetiku, Ministarstva za urbanizam i građevinarstvo, Ministarstva za ekologiju i Ministarstva za poljoprivredu i šumarstvo. Zna se ko odobrava i organizuje takve poslove iz ovog člana 39. omnibusa. Srbija kroz istoriju ima loše iskustvo sa deobama, pa te deobe danas treba sprečiti. Nekada, ne tako davno, Vojvodina se sjedinjavala, ujedinjavala, prilazila i došla u isti konglomerat koji se zove Srbija, a danas, vi iz DOS-a, odnosno ne baš iz svih 18 stranaka, želite da se Vojvodina na jedan, po vama zakonit, način odvoji, otcepi od svoje matice - od Srbije. To danas za vas ne znači ništa posebno, osim da samostalno deluje i funkcioniše, odnosno da se decentralizuje. Izmislili ste i naziv omnibus koji za srpski jezik znači, odnosno "za sve svima". Mi srpski radikali smo protiv ovog predloga iz više razloga koje smo već naznačili. Geološka istraživanja su povezana i sa strukom, a to je Rudarsko - geološki fakultet, odnosno Institut.Ovaj stav 2.člana 39. Predloga zakona zadire i u više oblike ovim što se kaže - vrše kao poverene poslove.Što se tiče stava 1. tačke 1) - obrazuje komisiju za polaganje stručnog ispita - to su aktivnosti u polaganju državnog ispita iz te oblasti, tako i da taj stav uzima sebi velika prava koja zadiru i u državnost, a šta će vama taj stav kad vi nećete secesiju već samo stepen decentralizacije. Mi, srpski radikali, protiv smo ovog člana 39. i predlažemo da se on briše. To što je danas na dnevnom redu je prva faza secesionizma. Zar vi koji predlažete ovaj omnibus želite sa njim u Evropu? E, ta Evropa to samo na našem području kroji, planira i deluje na takav način. Verovatno su im potrebni ovi članovi zakona da bi oni lakše, i u ovoj oblasti, koja se zove geološko istraživanje, mogli da deluju neometano i po svojim normama, principima i načelima, protiv kojih smo mi, srpski radikali. Krojenje, odnosno cepanje prostora Srbije ide tako daleko da ugrožava postojanje srpskog bića. Zašto da sada vršimo etatizaciju Vojvodine? (Predsednik: Gospodine Plužareviću, molim vas da se vratite na temu dnevnog reda.) Zar budžet sad treba da se povećava kako bi ovaj omnibus mogao da funkcioniše? Taj namet na narod je novi namet koji niste pominjali u predizbornim aktivnostima. Ustav iz 1990. godine je početak demokratizacije društva. Po tom ustavu ste vi iz DOS-a došli na vlast. Mi, srpski radikali, mogli bismo podržati jačanje lokalne samouprave, a ovo što se danas ovde radi je sukob interesa, to je beogradizacija, odnosno novosadizacija. Dogovor je pao. Vlada će podržati ovaj zakon. Čanak je nezadovoljan zbog amandmana, ali to nezadovoljstvo ide dalje, sve do 28. januara 2002. godine u 15,50 časova kada predlagač, ali neovlašćeni, prihvata sve vladine amandmane. Znači, pao je i drugi dogovor, trgovina je nastupila u novim odnosima. Istorija će sve ovo upisati.
Da li se još neko javlja za reč o ovom amandmanu? (Ne.) Stavljam na glasanje amandman. Za 49, protiv 77, uzdržana 22, nije glasalo 12, od ukupno 160 narodnih poslanika. Konstatujem da Narodna skupština nije prihvatila ovaj amandman. Na član 39. amandman je podneo narodni poslanik Stevan Gudurić. Predstavnik predlagača, Vlada i Zakonodavni odbor nisu prihvatili ovaj amandman. Podnosilac amandmana želi reč. Narodni poslanik Stevan Gudurić, podnosilac amandmana na član 39.
Dame i gospodo narodni poslanici, da smo se žurili kako Dragiša kaže, onda vi ne biste glasali u načelu za ovakav nikakav zakon i žurili bi se pristojno. Ali, vi ste hteli da se ne žurimo, vaš tas na vagi iz Nove Srbije je odlučio da se još danima igramo ovde, a zašto to, to oni sami znaju najbolje. Član 39. kaže: "Autonomna pokrajina, preko svojih organa, u skladu sa zakonom kojim se uređuje oblast geoloških istraživanja: 1) obrazuje komisiju za polaganje stručnog ispita kandidata sa teritorije autonomne pokrajine; 2) rešava po zahtevima za izdavanje odobrenja za geološka istraživanja; 3) vrši upravni nadzor." Moj predlog je da se u stavu 1. brišu tačke 2) i 3) zato što geološka istraživanja nisu kopanja ni kukuruza ni septičkih jama. Geološka istraživanja su u vezi sa onim o čemu je bilo reči u članu 38, sa eksploatacijom mineralnih sirovina, rudnog blaga. Onaj ko dobije pravo da odlučuje o geološkim istraživanjima i da otvori svoju knjigu, jer geološka istraživanja otvaraju knjigu rudnog blaga, posle toga stiče i nekakva druga prava. Mislim da takva prava, bar dok je ovakva organizacija države, ne mogu da pripadnu autonomnoj pokrajini - ni Vojvodini, ni nekoj drugoj koju možemo izmisliti u međuvremenu. Mislim da ovako nije trebalo ni da piše u ovom zakonu, a vi ćete, naravno, glasati za ovakav zakon, odbićete amandman kao i sve što odbijate zato što ste tako kodirani i pripremljeni, drugačije ne može da vam se desi; čak i oni koji ne dođu glasaju disciplinovano, što je jedan značajan napredak u demokratiji. Prema tome, očekujem da će i zaovo glasati neki koji nisu danas došli, a ovi derani gore sa galerije, koji su imali običaj da kažu da gledaju i da prate, mislim da se jako loše uče ovde time što čuju u ovoj skupštini. (Predsednik: Vratite se na temu dnevnog reda.) Sve je tema. Ako ste ih doveli da gledaju i da slušaju, može nešto i da im se kaže, ako ih vi zovete u goste, možete i vi da im se obratite.
Da li se još neko javlja za reč o ovom amandmanu? (Da.) Predsednik poslaničke grupe SPS-a, narodni poslanik Branislav Ivković.
Dame i gospodo poslanici, mi smo u suštini sa prethodnim članom 38, kao i sa ovim članom 39, ušli u jednu značajnu oblast, u oblast resursa i potencijala Republike Srbije. Resursi i potencijali Republike Srbije jesu bili osnov i osnovna tema razmatranja Prostornog plana Republike Srbije. Kada je sve to rađeno i usvajan Prostorni plan Republike Srbije, razmatrani su svi resursi i potencijali i u skladu sa tim resursima i potencijalima određivana je namena posebnih površina u Republici Srbiji. Određena lokacija je istovremeno mogla biti izvorište za određeni rudnik, mogla je biti poljoprivredno zemljište, mogla je biti lokacija buduće akumulacije, jezera. Ali, gledajući celinu Srbije, određivana je namena pojedinih lokacija i svođen je bilans na nivou Republike Srbije. Sada se ovim članom 39. (kao i prethodnim 38), nažalost, pogotovu kada bude u pitanju vodoprivredna osnova, ta celina razbija tako što se sada kaže da geološka istraživanja na teritoriji autonomne pokrajine i to bi čovek mogao da prihvati, da vodi neka posebna ekipa, i mogao bi da prihvati ako bi Republika Srbija, u skladu sa ustavnim članovima 71. i 72, vršila nadzor i kontrolu nad primenom republičkih propisa. Obaveza države po Ustavu Republike Srbije, po članu 71. i 72. da može da poveri izvršavanje određenih zakonskih rešenja, ali da nadzor i kontrolu nad primenom zakona drži na nivou države, jer to nju odslikava kao državu. Sada, kada imamo Prostorni plan Republike Srbije, kada je napravljen bilans i uravnoteženo sve u interesu, pre svega, optimalnih rešenja Republike Srbije i ravnomernog razvoja svakog njenog dela, može da se poveri pokrajini izvršavanje u skladu sa republičkim zakonodavstvom, pa i geoloških istraživanja, ali ne može da se poveri nadzor, jer nadzor je kontrola, nadzor je garancija da država kontroliše izvršenje republičkog zakonodavstva u celini. Ako poverite izvršavanje i kontrolu nekome, onda vi nad tom teritorijom faktički nemate nikakvu upravu, a razbija se nešto što je celina, što je uravnoteženo. Zna se da Šumadija sada nema vodu, a zna se da Užički region kompletno ne sme da ima prljavu industriju jer se 80% vodnih potencijala ove Srbije nalazi u tom regionu, to je najčistija voda koja maltene, ne mora da se prerađuje, u fabrikama. Sada neko iz tog komada otkida deo hartije, deo teritorije, i kaže - sada će neko drugi da upravlja tom teritorijom kao nezavisnom celinom. Šta je sa ostalima? Ljudi, ovo što radite je van svake stručne pameti.
Da li se još neko prijavljuje za reč o ovom amandmanu? (Ne.) Stavljam na glasanje amandman. Za 44, protiv 74,uzdržanih 18, nije glasalo 14, od 150 narodnih poslanika. Konstatujem daNarodna skupština nije prihvatila ovaj amandman. Na član 40. amandman je podneonarodni poslanik Slobodan Tomović. Predstavnik predlagača, Vlada i Zakonodavni odbornisu prihvatili ovaj amandman. Da li podnosilac amandmana želi reč? (Ne želi.) Da li neko drugi želi reč? (Ne.) Stavljam na glasanje amandman. Za 25, protiv 71, uzdržanih 15, nije glasalo 28, od 139 narodnih poslanika. Konstatujem daNarodna skupština nije prihvatila ovaj amandman. Na član 40. amandman je podneo narodni poslanik Veroljub Arsić. Predstavnik predlagača, Vlada i Zakonodavni odbor nisu prihvatili ovaj amandman. Podnosilac amandmana želi reč, izvolite.
Dame i gospodo poslanici, u Predlogu zakona član 40. tiče se upravnog i inspekcijskog nadzora nad primenom zakona kojim se uređuje oblast inspekcije parnih kotlova. Za neupućene ovo može da bude jedan nevažan član Predloga zakona, a možda bi tako i bilo kada bi se to odnosilo samo na kotlovska postrojenja koja služe za grejanje građana i centralno grejanje. Međutim, i na teritoriji AP Vojvodine postoje termo-elektro energetska postrojenja koja nikako ne smeju da se povere za inspekcijski nadzor parnih kotlova, i to autonomnoj pokrajini. Razloga za to ima prilično; čudi me da Vlada ovaj amandman nije prihvatila, jer, kako rekoste, ova vlada je od samih eksperata, pa su ti eksperti mogli da vam kažu da je temperatura vodene pare u takvim kotlovskim postrojenjima, ili kako je stručnjaci zovu - suve vodene pare, od 550 do 600 stepeni, a pritisak kome je taj cevni kotlovski sistem izložen kreće se oko 50 bari ili 50 atmosfera. Na teritoriji SRJ postoji samo jedna jedina ustanova koja može da vrši pravi inspekcijski pregled ovakvih postrojenja. To je "Termoelektro" iz Beograda. Sada mogu da se neki autonomaši, pametni, izjašnjavaju - pa, mi ćemo za svoje novce da kupimo i otvorimo jedno takvo preduzeće, a mogu da vam kažem da će to biti, kako naš narod kaže, malo sutra u petak, jer je oprema za ispitivanje takvih postrojenja izuzetno skupa, pa je čak i stara eks - Jugoslavija, koja je imala mnogo više para nego AP Vojvodina i SRJ, mogla da opremi samo jedno jedino takvo preduzeće. Znači, sada se ostavlja autonomnoj pokrajini da ona bira ko će da vrši taj tehnički pregled. Sve termoelektrane, koje postoje na teritoriji Republike Srbije, su uglavnom istočnoevropskog tipa. Znači, može da ovlasti jednu firmu ili organizaciju iz istočne Evrope, ali naša dosadašnja iskustva u svemu tome nisu bila pozitivna. Desilo se 1987, ili 1988. godine, u Termoelektrani "Kostolac B", ili kako se drugačije zove - Termoelektrana "Drmno", da je izvođač radova i vlasnik tehnologije dao tehničku saglasnost da se termoelektrana pusti u rad. Očekivala se samo saglasnost naše inspekcije. Tada još uvek nije bila dobijena. Rešili su da se termoelektrana pusti u probni rad, ispitivanje i merenje. Došlo je do čega je došlo - do eksplozije u kotlovskom sistemu, napajanom parom. Čak je jedan radnik, koji se nalazio dvadesetak ili trideset metara od mesta same eksplozije, poginuo, i to ne od komadića gvožđa, već ga je skuvala, jednostavno, vodena para. Znači, to se jedino može poveriti i dati proverenim ustanovama, jer je reč o postrojenjima od kojih svako za sebe predstavlja jednu malu atomsku bombu. E sada, ako se uzme da je ovde, za ovom govornicom, čovek kome to treba da se poveri, za koga mogu reći da je samo jedan običan dživdžan, kako to naš narod kaže, pretio narodnim poslanicima Republike Srbije u Narodnoj skupštini Republike Srbije, kada je nama ovde došao da preti,postavlja se pitanje - može li se njemu poveriti jedna ovako važna stvar?
Da li se još neko od ovlašćenih učesnika u raspravi javlja za reč? Ima reč narodni poslanik Tomislav Nikolić.
Mi smo podneli amandman zato što je u skladu sa koncepcijom našeg predloga zakona, koji je praktično sačinjen našim amandmanima. A inače, pošto smo u čitavom Predlogu zakona predvideli da se ovi poslovi rade kao povereni, ako ovako ostane član 40. bar će ličiti na nešto. Nije toliko neusaglašen sa našim shvatanjima, zato što, ako baš hoćete da utvrdimo do koje mere je autonomija Vojvodine prirodna, ove poslove Republika može da poveri inspektorima parnih kotlova, koji već postoje sada u okruzima, mislim, bar je tako nekada bilo, dok sam radio u privredi. Želim samo, gospođo Čomić, da obavestite predsednika Narodne skupštine, Natašu Mićić, da sam pozvao broj telefona Privredne komore Srbije - 3240-611, i da mi je ljubazna sekretarica saopštila da je predsednik Privredne komore danas na putu i da se vraća tek popodne.
Mislim da u komunikaciji narodnih poslanika i predsednika Skupštine ne postoji ništa što bi vas sprečavalo, kao narodnog poslanika, da se sami obratite predsedniku skupštine, sa informacijama o tome kome telefonirate i šta se posle dešava. Ali, naravno, dužnost predsedavajućeg je da ispuni zahteve poslanika. Obavestiću predsednika Narodne skupštine. Da li još neko od ovlašćenih učesnika želi reč? (Ne.) Ako ne, stavljam amandman na glasanje i molim narodne poslanike da se izjasne o amandmanu na član 40. koji je podneo narodni poslanik Veroljub Arsić. Zaključujem glasanje i saopštavam da je o ovom amandmanu glasao ukupno 121 narodni poslanik, što je nedovoljno da bi odluka o amandmanu bila donesena, jer broj nije dovoljan za kvorum Narodne skupštine, pa se ovo glasanje poništava. Tražim da utvrdimo kvorum, da bismo mogli da pređemo na glasanje. Molim narodne poslanike da karticama utvrdimo kvorum. Pošto ne postoji kvorum za rad, a u međuvremenu su zakazani i odbori, dajem pauzu do 15,00 časova.
Dame i gospodo narodni poslanici, molim vas da ubacite svoje kartice u poslaničke jedinice da bismo ustanovili da li imamo kvorum i da li možemo da nastavimo rad. Konstatujem da imamo kvorum i da možemo nastaviti sa radom. Pre nego što nastavimo raspravu u pojedinostima daću dva obaveštenja. [[Žagor.]] Dame i gospodo, pre nego što nastavimo raspravu u pojedinostima želim da vam da objašnjenja, u stvari obaveštenja. Prvo se tiče izražene sumnje, u toku prepodnevnog zasedanja, u pogledu identifikacione kartice narodnog poslanika Radoslava Veselinovića. Uputila sam zahtev Administrativnom odboru. Sednica Administrativnog odbora je zakazana za sutra i nakon izveštaja ću, ukoliko bude bilo potrebno, preduzeti mere koje mi stoje na raspolaganju po Poslovniku Narodne skupštine. Drugo obaveštenje je - dostavila sam vam, verujem da je služba već podelila, izveštaj Skupštine AP Vojvodine o prihvaćenim amandmanima u kojima je kao ovlašćeni predstavnik predlagača potpisan potpredsednik Skupštine AP Vojvodine dr Predrag Filipov. Nastavljamo rad po amandmanima. Na član 40. amandmane je podneo narodni poslanik Veroljub Arsić. Predstavnik predlagača, Vlada i Zakonodavni odbor nisu prihvatili ovaj amandman. Vođena je rasprava o ovom amandmanu. Stavljam na glasanje amandman. Za 38, protiv 92, uzdržanih 18, nije glasalo 38, od 178 narodnih poslanika. Konstatujem da Narodna skupština nije prihvatila ovaj amandman. Narodni poslanik Dragan Marković podneo je amandman kojim predlaže da se briše poglavlje 21. i članovi 41. do 50. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč? Izvolite, ima reč narodni poslanik Dragan Marković.
Poštovano predsedništvo, dame i gospodo narodni poslanici, Stranka srpskog jedinstva je predložila amandman na član 41. jer smatramo da je oblast poljoprivrede najvažnija oblast u Vojvodini. U ovom članu ne vidimo da će oni koji se bave poljoprivredom imati neke bolje uslove nego što su imali do sada. Pročitaću vam dva stava ovog člana. U drugom stavu se kaže - utvrđuje bilanse poljoprivredno prehrambenih proizvoda i osnovnih repromaterijala. U trećem stavu se kaže - predlaže uslove izvoza i uvoza određenih proizvoda. Umesto da u ovom članu stoji - predlaže se zaštitna cena poljoprivrednih proizvoda. Ako se sećate, imali smo i problem kada je ministar za poljoprivredu, čija stranka živi i radi u Vojvodini i jedan je od predlagača ovog zakona, obećao seljacima da će cena žita biti 11 dinara, a kasnije, kada je dobio tu funkciju, cena žita je bila 7 dinara. To često pominjem, a i veliki broj poslanika mi kaže - zašto stalno pominješ poljoprivredu. Evo zašto - mi iz Stranke srpskog jedinstva moramo da zastupamo poljoprivredne proizvođače, jer smo možda jedina partija koja ima više funkcionera u stranci koji se bave poljoprivredom, i konkretno - ja živim na selu i znam kako žive poljoprivredni proizvođači. Mi smo, takođe, očekivali da u ovom članu zakona stoji da će svi oni poljoprivredni proizvođači koji potražuju od države neisplaćene poljoprivredne penzije, biti oslobođeni plaćanja struje, sve dok njima država ne izmiri tu obavezu. U ovom članu to ne stoji. Takođe, smatramo da u ovom članu treba da stoji za one poljoprivredne proizvođače kojima nije isplaćena šećerna repa, a duguje im država, da budu oslobođeni od one obaveze koju imaju prema državi. Smatramo da je to trebalo da predloži ministar za poljoprivredu, a inače je to visoka funkcija, ako je ujedno i predlagač ovog zakona. Takođe, dame i gospodo narodni poslanici, ne znam kome pričamo ova tri dana o našim amandmanima, ako predlagač zakona nije prisutan u ovoj sali. Nije prisutan u ovoj sali, jer ne može da brani ovaj zakon. Imali smo priliku da vidimo jednog poslanika, predstavnika nacionalnih manjina, koji nije bio u sali, izašao je; valjda se stideo da glasa za ovaj zakon, jer ovaj zakon i ovaj član zakona ne donosi bolje sutra niti nacionalnim manjinama, niti Srbima koji žive u Vojvodini. Stranka srpskog jedinstva će glasati protiv ovog zakona, a predlažem vama da glasate za ovaj amandman, jer član 41. ne donosi bolje sutra poljoprivrednim proizvođačima u Vojvodini.
Da li se još neko javlja za reč o ovom amandmanu? Reč ima ministar pravde i lokalne samouprave.
Dame i gospodo narodni poslanici, želim da vas obavestim da je Vlada prihvatila, odnosno mišljenja je da treba prihvatiti amandman gospodina Dragana Markovića, ali na član 49; takođe, amandman gospodina Sretena Mitrovića na član 69. i amandman gospodina Đure Lazića na član 70. Vlada takođe povlači svoj amandman broj 26. Želim da vas obavestim da se ne bih stalno javljao. Vlada je mišljenja da ne treba prihvatiti amandman o kome je rasprava u toku, uvaženog narodnog poslanika Dragana Markovića, jer ono što se navodi u obrazloženju amandmana - bi prihvatanje predloženih rešenja značilo da u Republici postoji poseban zakon o poljoprivredi, koji bi važio samo za teritoriju Autonomne Pokrajine Vojvodine - ne stoji, a pogotovo imajući u vidu da većina, odnosno svi povereni poslovi moraju biti u skladu sa jedinstvenim programima, odnosno sa jedinstvenom agrarnom politikom za teritoriju čitave Republike Srbije i to u delu koji se odnosi na zaštitu, korišćenje i uređenje poljoprivrednog zemljišta, na smernice razvoja, unapređenje šuma i gajenje divljači, vodoprivredu i drugo. U skladu sa jedinstvenom politikom u navedenim oblastima ostaje jedinstveni inspekcijski nadzor za čitavu teritoriju Republike Srbije. Neprestano pominjanje da prihvatanje ovog zakona znači put ka otcepljenju, da je reč o secesiji, da je reč o separatizmu, o uspostavljanju državnosti Vojvodine, o autonomaštvu, takođe priče o patriotizmu, o dalekoj ili bližoj istoriji, jednostavno nemaju nikakve veze sa realnošću. Dame i gospodo narodni poslanici, stepen demokratizacije jedne zemlje meri se, uostalom, i stepenom decentralizacije, odnosno stepenom autonomije. Moram da vas podsetim i da uzmem kao primer dve prosperitetne zemlje u Evropi. Pomenuo sam u uvodnom izlaganju Italiju. Autonomne pokrajine, odnosno pokrajine u Italiji kao što su Sardinija, Trentino, Vald Aosta i neke druge, imaju neuporedivo veći stepen autonomije od onoga što se nudi AP Vojvodini; da ne govorim o Siciliji, Sicilija ima i potpunu autonomnu pravosudnu aktivnost. Da pomenem jednu drugu prosperitetnu zemlju u Evropi, Španiju, državu regija. Regije imaju ogromnu autonomiju; Katalonija, Aragonija, Andaluzija - svi imaju izuzetno visoki stepen autonomije. Ništa tim zemljama ne fali da budu dve najprosperitetnije zemlje u Evropi. Dakle, stepen demokratije jedne zemlje meri se stepenom poštovanja autonomije, određenih specifičnosti regija u toj zemlji.
Da li se još neko javlja za reč o ovom amandmanu? (Ne.) Stavljam na glasanje amandman. Za 53, protiv 100, uzdržanih 35, nije glasalo 13, od 201 narodnog poslanika. Konstatujem da Narodna skupština nije prihvatila ovaj amandman. Pravo na repliku, narodni poslanik Pal Šandor. Repliku je izazvao narodni poslanik Dragan Marković.
Poštovana predsednice, mislim da je bilo jasno - jedan je bio koji nije prisustvovao glasanju, a učestvovao je u raspravi, i to sam bio ja. Moj stav naravno nije bio plod stida, nego vrlo svestan, pošto se ne radi o decentralizaciji, nego o dekoncentraciji vlasti, gde će Pokrajina, umesto sadašnje školjke bez sadržaja, dobiti ponešto sadržaja, ali ne onako kako prava autonomija treba da funkcioniše, i pošto nije manjinska, jer je autonomija. Pošto nisam hteo sa sprečavam političku većinu kojoj pripadam, da svojim prisustvom dižem kvorum i na taj način sprečim da ovaj zakon prođe, znači, moj stav nije bio plod političkog stida, nego je bio vrlo svestan da onima koji su koalicioni partneri omogućim, iako se ne slažem sa ponekim stvarima, da izglasaju ovaj zakon.
Na član 41. amandman je podnela Vlada Republike Srbije. Predstavnik predlagača je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 41. amandman sa ispravkom podneo je narodni poslanik Dragan Čolić. Predstavnik predlagača, Vlada i Zakonodavni odbor nisu prihvatili ovaj amandman.
Dame i gospodo narodni poslanici, motivacija podnošenja mog amandmana odnosi se na član 41. tačke 1) i 2) koje su, po mom mišljenju, problematične. Član 41. Predloga zakona podrazumeva da autonomna pokrajina, preko svojih organa, u skladu sa zakonom kojim se uređuje oblast agrarnog budžeta: 1) obrazuje poseban budžet, fondove ili druge oblike organizovanja u skladu sa jedinstvenom agrarnom politikom u Republici Srbiji; 2) utvrđuje bilanse poljoprivredno-prehrambenih proizvoda i osnovnih repromaterijala. Poljoprivredna proizvodnja u Srbiji predstavlja jednu od najrasprostranjenijih privrednih grana i ona ne može biti uređivana od jedne manje teritorijalne ili autonomne celine, već na celoj teritoriji Republike Srbije. U suprotnom, stvorila bi se nepotrebna konkurencija, nesklad između primarne poljoprivredne proizvodnje i stočarstva, kao višeg oblika poljoprivredne proizvodnje, a da ne govorimo o poljoprivredno-prehrambenoj industriji kao što su šećerane, mlinsko-pekarska preduzeća i mesna industrija. Stav Srpske radikalne stranke je da to može biti regulisano jednom opštom politikom vođenja agrarnog budžeta za celu teritoriju Republike Srbije. Republika Srbija mora da ima jedinstven agrarni budžet, a bilansi se utvrđuju za celu teritoriju Republike Srbije. Šta mogu građani Srbije da očekuju od Zorana Đinđića, Nenada Čanka, Dragana Veselinova, Isakova, Kase? Njih jeujedinila zajednička histerija i želja da se Srbija rasparča, nalozi stranih nalogodavaca moraju da se izvrše.
Gospodine Čoliću, upozoravam vas da ne vređate i da se držite teme dnevnog reda.
Nikoga ne vređam. I, novac za razbijanje Srbije je već isplaćen u predizbornoj kampanji DOS-a. Šteta koja će biti sigurno nanesena u svim oblastima manifestovaće se i u oblasti agrarnog budžeta. Postojanje jedinstvenog agrarnog budžeta je nešto što bi trebalo da bude normalno i oko toga ne bi trebalo da bude nikakvih dilema. Nažalost, zahvaljujući politici DOS-a na sceni je izglasavanje jednog odnajsramnijih zakona koje je Narodna skupština Republike Srbije imala na dnevnom redu. Usvajanje ovog zakona prouzrokovalo bi nesagledive posledice u svim sferama društva, pa i u oblasti agrarnog budžeta. Stav srpskih radikala je da u Republici Srbiji mora da postoji jedinstven agrarni budžet, a bilansi se utvrđuju za celu teritoriju Srbije. Neka nova deca komunizma, rođena u DOS-u, verovatno misle drugačije, a na štetu građana Srbije. Sramota jeimati Predlog zakona o utvrđivanju određenih nadležnosti autonomne pokrajine.
Da li se još neko javlja za reč o ovom amandmanu? Ima reč narodni poslanik Tomislav Nikolić, zamenik predsednika poslaničke grupe Srpske radikalne stranke.
Dame i gospodo narodni poslanici, mi smo ovde od predstavnika Vlade Republike Srbije, pretpostavljam, ili predsednika jedne političke stranke, ne znam u kom svojstvu (obično nastupaju ovde u svojstvu jedne političke stranke), na veoma grub način čuli komentar o istupanjima narodnih poslanika Srpske radikalne stranke, a posebno na našu opravdanu strepnju i bojazan da se ponavlja scenario po principu već viđenog. Podsećam prethodnika da smo bili na jednoj strani 1996. godine kada smo upozoravali kako se raspada Jugoslavija i da se ostvarilo sve ono na šta smo upozoravali, a da to, da li je čovek na vlasti ili u opoziciji, ne sme da utiče na njega toliko da ono što se pred njegovim očima razvija tumači na drugi način, a iza sebe već ima iskustvo kako se to razvijalo u drugim krajevima. Šta nam kaže Vlada Republike Srbije za član 41? Mi upozoravamo da je neshvatljivo da sada mi ovim članom kažemo da autonomna pokrajina utvrđuje bilanse poljoprivredno-prehrambenih proizvoda i osnovnih repromaterijala. I kažemo da je neshvatljivo da autonomna pokrajina obrazuje poseban budžet, fondove ili druge oblike organizovanja u skladu sa jedinstvenom agrarnom politikom u Republici Srbiji. A, Vlada nam kaže - zašto ne bi autonomna pokrajina iz sopstvenih izvoraobezbeđivala dodatni budžet, pa iz njega finansirala subvencije za mleko, meso, poljoprivredne proizvode. Ali, to košta, dame i gospodo narodni poslanici, to košta, dati pravo Vojvodini da još više zahvati u džepove budžetskih obveznika na teritoriji autonomne pokrajine, to košta. S druge strane, dati pravo Vojvodini da određuje bilanse hrane. To može lepo da znači ovako: da neko u Vojvodini kaže - u Vojvodini ima toliko i toliko stanovnika, utvrdićemo bilanse, ili proizvešćemo samo toliko i toliko hrane. Može. Ima pravo pozakonu da utvrdi bilanse i da utvrdi koliko treba da proizvede, jer bilansi su nam proizvodnja i potrošnja. Treba da uravnotežite proizvodnju i potrošnju. Zašto bi sada Republika Srbija utvrđivala neke bilanse, i kako će da ih utvrdi bez bilansa u kojima je velika stavka proizvodnja hrane. Ako tako krenemo, onda to može da znači da ćeVojvodina jednoga dana ucenjivati Srbiju, pa će reći - naš bilans za proizvodnju hrane ovoliki je i ovoliki, nama više ne treba, mi više da proizvedemo nećemo. Ako ustanovite takav tržišni princip, ostaje pitanje - a zašto ste onda u jednoj državi. Onda će neko u Srbiji reći - pa, dobro, možemo da kupimo iz Ukrajine pšenicu. Ali, vi ne smete nikako da smetnete sa uma jednu činjenicu: Srbija je jedinstvena. U jednom kraju Srbije proizvodi se pšenica, u drugom kraju traktori, u trećem se gaji voće, i sve se to negde u jednom centru sabira, oduzima i konstatuje šta nam još treba, šta nam još nedostaje, čega imamo viška. A, vi sada hoćete da parcijalno, jedan deo teritorije Srbije utvrđuje bilanse hrane za taj deo teritorije. Naterajte ga da odstupi od svojih bilansa. Ne možete. Ne možete da tražite da se na vašoj zemlji proizvede, jer ljudi imaju bilans. Sada nas još ubeđujete da je to lepo, da je sve to fino i da bi trebalo da ličimo na Španiju. Jeste, ali ja svake večeri, iz večeri u veče gledam na televiziji kako u Španiji jedna separatistička organizacija ubija građane Španije, da ostvari cilj koji se zove otcepljenje države, a država otcepljenje ne da. (Predsednik: Molim vas, vreme.) To isto gledam i u Francuskoj - i oni imaju jednu teritoriju kojoj su dali dosta autonomije, a od dosta autonomije do otcepljenja samo je mali korak. Kod nas ne važi princip - daćeš mi dovoljno. Kod nas važi princip - nije mi dovoljno dato. Taj princip je razbio onu Jugoslaviju, taj princip razbija i ovu Jugoslaviju, taj princip će razbiti i neku Srbiju koju konstituišete nekim novim ustavom, taj princip će da nas razveje kao što se pepeo razvejava.
Da li još ima ovlašćenih učesnika? Ima reč narodni poslanik Dejan Mihajlov, predsednik poslaničke grupe DOS - Demokratska stranka Srbije.
Poštovana predsedavajuća, dame i gospodo uvaženi poslanici, prelistavajući ovaj izveštaj koji smo dobili od Pokrajinske skupštine, gde kažu da su prihvatili amandman, primetio sam da se verovatno potkrala greška. U trećoj tački se govori o amandmanu 5. na član 15. (amandman Vlade). To je član 16, pošto nema amandmana na član 15. i verovatno je to štamparska greška. Imamo još jedno pitanje: Da li je to amandman koji Skupština nije prihvatila? (Pošto je ovo izveštaj od 30. januara.) Znači, da li može Skupština Vojvodine naknadno da usvoji amandman koji najviše zakonodavno telo nije prihvatilo, odnosno da li ona može da se saglasi? To je tumačenje koje po meni nije ispravno i neznam da li i Zakonodavni odbor treba da se o ovome izjasni. Smatram da ne može Skupština koja je predlagač,pošto je najviše zakonodavno telo odbilo neki amandman, da ga naknadno prihvati. To je možda nemoguće. Ako postoji dilema oko toga zakona, želeo bih da se u vezi sa ovim zauzme stav i onda bi Vlada morala ponovo da interveniše.
Gospodine Mihajlov, ovo je onda bilo korišćenje po Poslovniku. Mislim da ste se javili za reč po Poslovniku? (Odobravanje.) Tačno je, verovatno se potkrala tehnička greška. Znači, amandman je na član 16. Možemo da tražimo tehničku ispravku od Skupštine Autonomne Pokrajine Vojvodine. Na drugu primedbu sam nekoliko puta davala objašnjenje - radi se o širem tumačenju člana 145, ekstenzivnom tumačenju - zbog prihvatanja nekih prethodnih amandmana, predlagač može prihvatiti, a radi se o mandmanima na član 7, 11. i da ne nabrajam dalje. To je obrazloženje. Da li stezadovoljni? (Jeste.) Molim narodne poslanike da glasaju. Za 55, protiv 97, uzdržanih 38, nije glasalo 12, od ukupno prisutnih 202 narodna poslanika. Konstatujem da Narodna skupština nije prihvatila ovaj amandman. Na član 41. amandman je podneo narodni poslanik Živanko Radovančev. Predstavnik predlagača, Vlada i Zakonodavni odbor nisu prihvatili ovaj amandman. Podnosilac amandmana želi reč. Izvolite.
Poštovano predsedništvo, uvaženi narodni poslanici, ispred poslaničke grupe SPS predložio sam amandman da se član 41. briše. Razlog je što bi usvajanjem člana 41. i njegovom doslednom primenom naneli štete ovoj grani, veoma važnoj za privređivanje. Šteta bi nastala što bismo na teritoriji prostorno male države Srbije imali dve agrarne politike i, verovatno, dva agrarna budžeta. To je zaista apsurdno, kada se 15 zemalja Evropske unije integriše u jedinstven prostor, sa jedinstvenom agrarnom strategijom i politikom i jedinstvenom i snažnom podrškom proizvodnji i izvozu. Mi hoćemo da budemo konkurentni tok istoj Evropskoj uniji, u ovoj oblasti poljoprivrede podeljeni i ekonomski iscrpljeni, bez bilo kakvih ozbiljnijih podsticaja i fondova za razvoj, proizvodnju i izvoz. Ne znam šta je bila namera ili motiv predlagača da u predloženom zakonu ovu oblast ovako uredi. Ako je bilo potrebno da demonstriramo širinu promena, a poljoprivredi dodelimo folklornu ulogu na principu promene radi promena, sa štetnim posledicama, zaista je nerazumno. Promenom forme u delu nadležnosti prema poljoprivredi sigurno se ne menja suština. Suštinska promena bi bila, recimo, promena odnosa aktuelne vlasti prema poljoprivredi, gde bi poljoprivreda morala da ima prioritetno mesto u razvoju države Srbije. Suštinska promena aktuelne vlasti prema poljoprivredi, koja bi se lako uočila,bila bi da su poljoprivrednici posle jedne berićetne godine, kakva je bila prošla, postali ekonomski jači, a ne siromašniji. Da li vi znate da su u 2001. godini zemljoradnici, i pored ode zahvalnosti poljoprivredi za onaj porast proizvodnje, dalje ekonomski osiromašili? Da li znate da su zemljoradnici jesenas imali najskuplju setvu, bez bilo kakve podrške u vidu regresa za naftu, semena, veštačkog đubriva i bez bilo kakve kreditne podrške, bilo koga kome je stalo do veće proizvodnje i jeftinije hrane? U tački 2. člana 41) priča se o utvrđivanju bilansa poljoprivredno-prehrambenih proizvoda. Nije sporno baviti se bilansima prehrambenih proizvoda. Svako ozbiljnije domaćinstvo bilansira proizvodnju, potrošnju i definiše tržni višak domaćinstva, namenjen prodaji. Nije mi jasno šta je predlagač ovog zakona imao na umu, predlažući tačku 2) ovog člana. Primenom tačke 2) ovog člana doći ćemo do analitičkog podatka da AP Vojvodina ima tržnih viškova većine poljoprivredno-prehrambenih proizvoda. Onda, šta dalje? Da li će tržište i trgovinski partner AP Vojvodini biti ostatak Republike Srbije? Da li možda tačka 3) ovog člana, koja glasi: "Predlaže uslove izvoza i uvoza određenih proizvoda", daje odgovor da će se AP Vojvodina odnositi prema ostatku Republike Srbije kao i prema svakoj drugoj državi. Nažalost, iskustva iz bliže istorije nas podsećaju i opominju da su tržišni poremećaji u jednoj jedinstvenoj državi prethodili drugim nesporazumima, a da smo kao krajnji rezultat imali stvaranje novih nezavisnih država. Da li ovaj član i njegova dosledna primena nagoveštavaju takav redosled stvari? Iz svih prethodno navedenih razloga ispred poslaničke grupe SPS predlažem da se član 41. u celosti briše. Hvala.
Da li se još neko javlja za reč? Reč ima narodni poslanik Branislav Ivković, predsednik poslaničke grupe SPS.
Dame i gospodo narodni poslanici, napuštamo polako seriju članova vezanu za resurs i potencijal zemlje, kada su u pitanju rude i minerali i mineralni resursi. Prelazimo u poljoprivredu, vodoprivredu i stočarstvo. Još će se više nego kod dosadašnjih članova pokazati koliko je domaćinska politika u Predlogu zakona, neki kažu autobus zakona, a pravnici kažu zakona-svaštare, koji je na razmatranju sada u Skupštini. Uspešna je svaka porodica u kojoj se roditelji i deca dogovaraju šta treba činiti, u kojoj se tačno analizira prihod i rashod i u okviru dogovorene politike jedne porodice ponaša svaki član te porodice. Da li može biti uspešna politika gde jedan deo Srbije traži pravo da sam sagledava poljoprivredne i prehrambene proizvode, repromaterijale, utvrđuje viškove i manjkove, bez obzira na ostali deo porodice? Republika Srbija je jedna država. U Republici Srbiji pored poljoprivredne proizvodnje postoji energetska proizvodnja, postoji proizvodnja u rudnicima. Da li ćemo sada odvojeno da posmatramo energetsku proizvodnju na teritoriji Vojvodine i u ostalom delu Srbije, ili proizvodnju u rudarstvu? Da li treba govoriti da tržišni viškovi u jednom delu privrede mogu biti strahoviti manjkovi u drugim delovima privrede? Dokle će stići Srbija ako autonomija završi time da samo tamo gde si dobar imaš pravo da utvrđuješ planove, a gde si loš imaš pravo da uzimaš. Ta pogubna politika Nenada Čanka sa politikom - di su naši novci, završava se podelama u ovoj zemlji. Ne može to niko za ovom govornicom da porekne. Ako mi u oblasti poljoprivrede na nivou Republike Srbije planiramo proizvodnju, planiramo viškove i manjkove, onda to planiramo i na nivou drugih privrednih grana, kao i potrebe za uvozom repromaterijala. Ta ista Vojvodina u enormnim količinama koristi gas i za kućne potrebe, i za proizvodnju veštačkog đubriva i u privredi. Taj gas treba uvesti. Hoće li ga Vojvodina sama uvoziti ili će se na nivou cele Republike planirati količina uvoza i izvoza. Znate, ova politika koja ovde, nažalost, iz dana u dan ide i teče, ide zaista ka cepanju Republike Srbije kao jedne jedinstvene celine - što je najgore, u vreme kada Evropa ide u integraciju mi idemo u dezintegraciju. Ovo su dezintegracioni koraci. Da ovde piše da autonomna pokrajina utvrđuje bilanse poljoprivredno-prehrambenih proizvoda i osnovnih repromaterijala u okviru plana Republike Srbije, onda bi to moglo da se prihvati. Ovde nigde ne piše - u okviru bilansa za Republiku Srbiju. Znači, ono što se ovde zagovara je u suštini - tamo gde Vojvodina ima svoju proizvodnju, moćnu proizvodnju, gde je tačno da deo te proizvodnje prelazi i u potrebe ostalog dela Republike Srbije, tamo će Vojvodina autonomno da određuje svoje bilanse. U energetici će na nivou Republike, u rudarstvu na nivou Republike, u okviru metalske proizvodnje na nivou Republike. Čemu to ide? Mi, kao socijalisti, jesmo za autonomiju Vojvodine zbog tradicije tog prostora, zbog multinacionalne i multikonfesionalne zajednice. Mi nismo za onu autonomiju koja se direktno izdvaja iz republike, iz nje kao matice i vodi potpuno samostalnu politiku. To je totalni dezintegracioni proces u Republici Srbiji.
Da li se još neko javlja za reč o ovom amandmanu? (Ne.) Stavljam amandman na glasanje. Za 53, protiv 88, uzdržanih 29, nije glasalo 20, od ukupno 190 narodnih poslanika. Konstatujem da Narodna skupština nije prihvatila ovaj amandman. Na član 42. amandman je podnela Vlada Republike Srbije. Predstavnik predlagača je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 42. amandman je podneo narodni poslanik Petar Jojić. Predstavnik predlagača, Vlada i Zakonodavni odbor nisu prihvatili ovaj amandman. Dali podnosilac amandmana želi reč? (Da.)
Dame i gospodo narodni poslanici, odredbom člana 61. Ustava Republike Srbije građanima se jamči svojina na poljoprivredno zemljište i na druge nepokretne i pokretne stvari, a na šume i šumsko zemljište u zakonom utvrđenim granicama. Odredbom člana 72. Ustava Republike Srbije utvrđeno je da Republika Srbija uređuje i obezbeđuje razvoj poljoprivrede i sela. Odredbom člana 109. stav 1. tačka 1. propisano je da autonomna pokrajina,preko svojih organa donosi program razvoja poljoprivrede i sela, u skladu sa planom razvoja Republike Srbije, i utvrđuje mere za njegovo sprovođenje. Odredbom člana 71. Ustava Republike Srbije je normirano da su republički organi odgovorni za izvršavanje poverenih poslova, pri izvršavanju zakona i ostalih propisa, iz okvira prava i dužnosti Republike Srbije. Zato i predlažem da se u članu 42. tačka 1) reč "donosi" zameni rečju "predlaže", jer su ovo bitne stvari da li će neko samo da predloži ili će neko da donese određenu odredbu propisa ili zakona. AP Vojvodina predlogom programa učestvuje u jedinstvenoj zaštiti, korišćenju i uređivanju poljoprivrednog zemljišta, i razvoju poljoprivrede i sela, u skladu sa planom razvoja Republike Srbije. Bez ovoga - u skladu s planom i programom Republike Srbije - prenosi se neotuđivo pravo Republike Srbije kao države na jednu instituciju, tj. lokalnu zajednicu bez ikakvog ustavnog utemeljenja. Zato sam mišljenja da AP, Vojvodina treba da predloži program zaštite, korišćenja i uređivanja poljoprivrednog zemljišta za teritoriju AP, u skladu sa jedinstvenim programom Republike Srbije. Dame i gospodo narodni poslanici, želeo bih da vam se obratim i nešto važno da vam kažem. Ovim zakonom se predlaže povratno dejstvo ovog zakona. U članu 117. saveznog Ustava je predviđeno da nijedan zakon i nijedan propis ne može imati povratnu snagu.Predlaže se da se ovaj zakon ima primenjivati od 1. januara 2002. godine.Dakle, na ovaj način, na najgrublji način, krši se savezni, a istovremeno i republički Ustav. Dame i gospodo narodni poslanici, plašim se da će u našem parlamentu da zavlada Makijaveli, deo njegove politike, istoričara, književnika i političara Italije. Jeste, kako jedan republički čelnik reče - Makijaveli je bio - kaže - pametan, ali je bio na lošem glasu. Makijaveli se oslanjao samo na silu, a nije se oslanjao ni na religiju, ni na pravoslavlje, niti na demokratiju. Moram reći, dame i gospodo narodni poslanici, da je danas, govorim danas,izrečena opomena i kazna narodnom poslaniku Janjiću, čime je na najgrublji način prekršena odredba Ustava SRJ i to u članu 45 - jamči se sloboda izražavanja nacionalne pripadnosti i kulture, kao i upotreba svog jezika i pisma. To znači da Janjić, poslanik SRS sa juga Srbije, ima pravo u ovom parlamentu da govori na maternjem jeziku (a ne na nekom drugom jeziku) kojeg možda neki od poslanika ne priznaju. Srpski radikali priznaju svaki govor koji je Ustavom SRJ i Republike Srbije priznat svim građanima naše države. Prema tome, uvodite represiju, a ne demokratiju u parlamentarizam, uvodite u praksu najoštrije kazne, izričete kazne narodnim poslanicima SRS koje su oštrije od kazni iz Krivičnog zakona. (Aleksandra Joksimović, sa mesta: Ne deri se, bre.)
Pet minuta i 20 sekundi. Po članu 220. dužna sam da narodnom poslaniku dam informacije koje će mu omogućiti korišćenje njegovih prava, dužnosti i obaveza, a to je da član 70. koji je komentarisao, predlagač je prihvatio amandman Đure Lazića i amandman Vlade Republike Srbije, tako da odredba o kojoj ste govorili ne stoji pošto će time postati sastavni deo Predloga zakona. Obaveza predsedavajućeg je da da informacije, a što se jezika tiče, po Ustavu Republike Srbije, član 8, stav 1. u službenoj upotrebi u Republici Srbiji je srpskohrvatski jezik; tako piše u Ustavu. Da li se još neko od ovlašćenih učesnika javlja za reč? (Ne.) Molim narodne poslanike da se izjasne o amandmanu na član 42. koji je podneo narodni poslanik Petar Jojić. Za 46, protiv 76, uzdržanih 20, nije glasalo 38, od 180 narodnih poslanika. Konstatujem da Narodna skupština nije prihvatila ovaj amandman. Na član 42. amandman su zajedno podneli narodni poslanici Ratimir Svirčević, Živica Predojev, Teodora Vlahović i Karolj Kermeci. Predstavnik predlagača i Vlada nisu prihvatili ovaj amandman, a Zakonodavni odbor smatra da je amandman pravno moguć. Da li neko želi reč, podnosioci amandmana? (Ne.) Reč ima narodni poslanik Tomislav Nikolić, kao predstavnik poslaničke grupe SRS.
Dame i gospodo narodni poslanici, koristim priliku što postoji ovakav amandman da bih vam ukazao na nedoslednost Vlade Republike Srbije. Odgovarajući na ovaj amandman Vlada Republike Srbije je u obrazloženju neprihvatanja tog amandmana rekla, isto kao i za amandman poslanika Bojana Kostreša, da u skladu sa jedinstvenim programima RS ostaje inspekcijski nadzor jedinstven za celu teritoriju Republike Srbije, u oblastima u kojima je izvršeno poveravanje poslova. I, to je, tobož, stav Vlade zbog koga odbija amandman da se u ovim poslovima inspekcijski nadzor poveri autonomnoj pokrajini. Da podsetim predstavnika Vlade, mada je on verovatno svoj politički govor održao i otišao kući, da je u članu 30. u oblasti urbanizma Vlada Republike Srbije prepustila inspekcijski nadzor AP Vojvodini, da je članom 31. u oblasti građevinarstva, Vlada Republike Srbije prepustila inspekcijski nadzor autonomnoj pokrajini, da je u članu 40. Vlada prepustila autonomnoj pokrajini inspekcijski nadzor nad primenom zakona kojim se uređuje oblast inspekcije parnih kotlova. Kakvu mi to Vladu imamo? Uopšte, onaj ko je pisao mišljenje Vlade nije se udubio u Predlog zakona. Uopšte neznam šta je amandmanima prihvatio, a šta je odbio. Ako Vlada kaže da inspekcijski nadzor mora da ostane jedinstven za celu teritoriju Republike Srbije, onda to mora u svim oblastima. Ne može da odbije da prepusti inspekcijski nadzor u oblasti poljoprivrede, a prepustila je inspekcijski nadzor u oblasti urbanizma, građevinarstva, parnih kotlova. Nisam imao vremena da prečešljam ovog časa ceo zakon, a pitanje je da li ću pronaći još neku oblast gde je inspekcijski nadzor ostao prepušten autonomnoj pokrajini. Pa sada, ako Vlada kaže da je to u skladu sa Ustavom, šta ćemo sa članovima u kojima je inspekcijskinadzor prepušten autonomnoj pokrajini, za koje sada i sama Vlada tvrdi da nisu u skladu sa Ustavom Republike Srbije. Pa vas molim, bar vas koji glavu nosite da razmišljate, a ne da budete Vlada, da o ovome ubuduće razmišljate i da svoju Vladu pitate - otkuda joj taj manir da bude nedosledna i da isti problem, samo dva člana Predloga zakona kasnije, rešava na potpuno drugačiji način.
Da li se još neko javlja za reč? (Ne.) Stavljam na glasanje amandman grupe poslanika načlan 42. Za 20, protiv 101, uzdržanih 18, nije glasalo 32, od ukupno 171 narodnog poslanika. Konstatujem da Narodna skupština nije prihvatila ovaj amandman. Na član 42. amandman je podneo narodni poslanik Bojan Kostreš. Predstavnik predlagača i Vlada nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? Ima reč narodni poslanik Bojan Kostreš.
Poštovane dame i gospodo, jako mi je teško kada moram da se složim sa gospodinom Nikolićem, a gospodin Nikolić je svojim prethodnim izlaganjem bio u pravu. Nema logike da se po jednom pitanju inspekcijski nadzor poverava Skupštini, a po drugom pitanju se inspekcijski nadzor ne poverava Skupštini. Nema logike da premijer za ovom govornicom govori da su Vojvođani dva miliona ljudi koji znaju da razmišljaju svojom glavom i imaju 120 poslanika, koji su birani i koji takođe znaju da razmišljaju svojom glavom i znaju da upravljaju. Moj uvaženi kolega Popović (ne vidim ga ovde, pa ga neću citirati) je isto tako nešto govorio. I, pošto nema smisla da se o mojim amandmanima na članove od 42. do 48. glasa, jer znamo da ćete glasati protiv, ja ću ih povući, ali ostaje ovom domu da dobro razmislida li ćemo se po određenim amandmanima i po određenim nadležnostima koje se poveravaju Vojvodini, po jednom pitanju izjašnjavati - za, a po drugome - protiv? Hvala.
Konstatujem da je podnosilac povukao amandman na član 42, čime on prestaje da bude predmet rasprave na sednici u pojedinostima. Nema amandmana, pa onda nema ni rasprave [[Narodni poslanik Branislav Ivković traži pravo na repliku.]] Nemate osnov za repliku, rekao je - gospodin Popović, i rekao je - nije tu. Nemate pravo na repliku. Na član 43. amandman je podneo narodni poslanik Živanko Radovančev. Predstavnik predlagača, Vlada i Zakonodavni odbor nisu prihvatili ovaj amandman. Da li podnosilac amandmana želi reč? Ima reč narodni poslanik Živanko Radovančev.
Poštovano predsedništvo, uvaženi narodni poslanici, ispred poslaničke grupe SPS podneo sam amandman na član 43. ovog predloženog zakona i predlog je da se član 43. u celosti briše. Kako kaže inače aktuelna vlast - cilj nam je Evropa i integracija u Evropsku zajednicu. Takođe nam aktuelna vlast objašnjava da je u svim sferama funkcionisanja ove države započeo proces prilagođavanja za tu integraciju. Ako je to tako, zašto se u sferi nauke i selekcije u stočarstvu na ovim našim prostorima ide u dezintegraciju, suprotno Evropi? Integracija u ovoj oblasti u Evropskoj uniji ne poznaje granice. Integracija u ovoj oblasti u svetu je otišla toliko daleko da se ne formiraju samo naučno-stručni saveti na nivou jedne zemlje, ili Evropske unije, već se formiraju naučno-stručni saveti okupljeni oko pojedinih rasa, pasmina u govedarstvu, svinjarstvu itd. Znači, zajednički imenitelj integracije u ovoj oblasti u svetu kome težimo nije pokrajina, ili država, već pojedine rase i sorte u oblasti stočarstva, ratarstva, povrtarstva, sa krajnjim ciljem postizanja sve većih prinosa. U našem slučaju ili bolje rečeno na naš način, zajednički imenitelj ili motiv predloga je dezintegracija u ovoj oblasti, u vidu stvaranja privida, kako bih drugačije objasnio, o prenosu nadležnosti sa Republike na pokrajinu. Zaista je neozbiljno što u sferi političke nagodbe pojedinih članica DOS-a, na terenu ovog zakonskog predloga, manipulišemonečim što je mnogoozbiljnije,a zove se selekcija, naukai razvoj u ovoj oblasti. Stoga, iz svih ovih razloga koje sam izneo, predlažem poslanicima ove republičke skupštine da sečlan 43. briše. Hvala.
Da li još neko od ovlašćenih učesnika želi reč? Ima reč narodni poslanik Branislav Ivković, predsednik poslaničke grupe SPS.
Draga moja gospodo, osnov za repliku ću imati sutra u deset sati, kada budem imao stenogram i kada trenutno predsedavajuća Skupštine bude morala da da repliku. Tada ćemo o tome razgovarati. Sada ćemo razgovarati o jednom velikom besmislu, besmislu definisanom u članu 43, a biće još smešnije kada budemo razgovarali o besmislu definisanom u članu 44, kada će verovatno neki ribari morati da farbaju vojvođanske ribe i srpske ribe u Dunavu, a to je priča za naredni član. U Ministarstvu za nauku i tehnologiju već deset godina rade matični odbori u oblasti nauke. Ti odbori su bili 1990, 1995. i 2000. godine, a i danas rade. Nažalost, ti odbori razmatraju programe za koje nisu sklopljeni ni ugovori u poslednjih godinu i po dana; o tome ćemo pričati, o tome što je 800.000 dinara potrošeno za poklone za Novu godinu takođe. Ali, šta je suština - suština je da postoji Odbor za poljoprivredu u oblasti nauke, u oblasti poljoprivrede, da postoji ratarstvo, povrtarstvo, stočarstvo, i u oblasti stočarstva govedarstvo itd. i da taj odbor ima stručnjake iz svih delova Republike Srbije - od Subotice, Novog Sada, Zrenjanina, Sombora, pa nadalje preko Čačka, Kragujevca, Niša, a da ne govorim Beograda. I, na nivou Republike postoji pamet u oblasti poljoprivrede. Mi smo u oblasti poljoprivrede izuzetno jaki. Ne smemo da dopustimo da seckanjem, separatisanjem dođemo u poziciju u koju je došla jedna Rumunija, koja više nema nijedan naučni institut u oblasti poljoprivrede. Sve radiamerički, "Pionir" i ostali. Mi imamo jake institute u oblasti poljoprivrede i, umesto sada to jedinstvo u jednoj maloj državi, u naučnom smislu, da očuvamo, da na nivou Republike Srbije imamo koordinaciju naučnog rada u oblasti poljoprivrede, neki genije je smislio da se obrazuje naučno-stručni savet za sprovođenje selekcijskih mera u stočarstvu. Znači, krave i volovi su u Vojvodini drugačiji, nego krave i volovi u Mladenovcu, Kragujevcu, Nišu. Pa, ljudi, pa na šta mi dolazimo, pa mi postajemo to.
Da li još neko od ovlašćenih učesnika u raspravi želi reč? (Ne.) Stavljam na glasanje amandman. Za 53, protiv 76, uzdržanih 14, nije glasalo 26, od ukupno 169 narodnih poslanika. Konstatujem da Narodna skupština nije prihvatila ovaj amandman. Na član 43. amandman je podneo narodni poslanik Srboljub Živanović. Predstavnik predlagača i Vlada nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? Izvolite, ima reč narodni poslanik Srboljub Živanović.
Dame i gospodo narodni poslanici, kada je konstituisana ova vlada tada je njen predsednik rekao da je to jedna vlada sastavljena od najvećih eksperata i jedna vlada koja je transparentna. Znači, njen rad može da se vidi i može da se kontroliše. To znači da je rad Vlade radikalan, da Vlada u stvari treba da prihvati svaku radikalnu kritiku ako ne radi dobro. Međutim,ako za ovom govornicom kažete da Vlada ne radi dobro, ako njeni ministri ne rade dobro, dobijate opomenu. Podneo sam amandman na član 43. u kome predlažem da se reč, "donosi" zameni rečju "predlaže". Taj član glasi: "Autonomna pokrajina, preko svojih organa, u skladu sa zakonom kojim se uređuje oblast mera za unapređenje stočarstva: 1) donosi Program selekcijskih mera za unapređenje stočarstva za teritoriju autonomne pokrajine u skladu sa jedinstvenim programom Republike;2) obrazujeNaučno-stručni savet za sprovođenje selekcijskih mera u stočarstvu". Daću obrazloženje - autonomna pokrajina, predlogom selekcijskih mera, učestvuje u jedinstvenom unapređenju stočarstva na teritoriji Republike Srbije. Ne tako davno bili smo u samom vrhu selektivnih mera, kako u ratarstvu tako i u stočarstvu. Kada je prethodna vlada, kao i ova sadašnja, počela da uvozi proizvode, meso i mleko, pod izgovorom da su naše cene visoke i da nisu tržišne, tada je došlo do desetkovanja stočnog fonda, njegovog uništenja ili, takoreći, do prinudnog klanja u Srbiji. Danas je stočarstvo na celoj teritoriji Srbije smanjeno za 70% i u pojedinim mestima preti totalno istrebljenje. Da bi taj proces bio obnovljen, gospodo, za to treba vremena, rada i strpljenja, jer dobar selektivni materijal se vrlo brzo uništi, a teško se danas stvara. Ovim poslom se bave specijalni instituti, tako što vrše selekciju priplodnog semena, a takođe se bave i uvozom onog semena koje u sebi sadrži visoku genetiku, a to znači povećanje mleka i mesa, pa je, kao i do sada, potrebno i poželjno da se sa jednog mesta koje će se baviti ovim poslom snabdeva celokupna teritorija Republike Srbije. Stručne službe koje se ovim poslovima bave, rade pod veoma teškim uslovima zato što je repromaterijal, proizvodni materijal znatno uništen. Danas su ogromne cene selektivnog priplodnog semena, takođe i cene veterinarskih lekova i usluga, a uslovi u kojima te stanice funkcionišu i rade su vrlo teški. Zato mislim da bi Ministarstvo za poljoprivredu trebalo ovom poslu da pokloni više pažnje. Poljoprivreda je bila tabu tema do sada za svaku vlast. Seljak je heroj nacije, jer državu hrani i brani; kada žanje i bere i naciju snabdeva mlekom i mesom,tada mu svi zaviruju u džep i govore - alÄ se lepo u selu živi. Gospodo, danas toliko selu nedostaje kvalitetnog selektivnog materijala, koliko mu nedostaju oni kojima taj selektivni materijal treba. Seljaci sunezadovoljni radom Ministarstva za poljoprivredu na čelu sa ministrom Draganom Veselinovim. Letos mu napraviše kućicu od slame, tražeći njegovu smenu, alÄ ga predsednik Vlade ne da, i to zbog njegove izjave da "nijedno zrno pšenice neće napustiti Autonomnu Pokrajinu Vojvodinu". Neka svako žanje što je posejao. Zaslužio je zbog te izjave da bude smenjen, a on ne dobi ni opomenu što je javno tražio Vojvodinu republiku. A, ja dobih opomenu od predsednice Skupštine zato što volim svoju zemlju i svoj narod i govorim istinu. Seljak najbolje i najjače voli svoju zemlju, jer od nje živi, na njoj se rađa i na njoj umire. Seljak je uvideo da rentabilnosti nema, jer kada požanje i nabere, tada država kroji cenu, a za to je primer otkup pšenice i mesa. Nekada je bila dobra reklama za selo i seljaka u komunističkom sistemu, kada je otac nacije zaorao najlepšu brazdu, a nikada nije orao. Kad stiže prvi traktor - otac nacije prvi seda za upravljač traktora i pokazuje naciji kolika je produktivnost na selu i kako se lepo živi. Danas smo šezdesetogodišnjaci, žive u selima, u kojima su mnoge kuće prazne i uništene. (Predsedavajuća: Vreme.) Sadašnji predsednik Vlade, želeći da unapredi stočarsku proizvodnju i selektivne mere za unapređenje stočarstva, posetio je lično farme za tov junadi, verovatno uvidevši da bez kvalitetnog selektivnog semena ne može da se postigne vrhunska proizvodnja.
Da li se još neko javlja za reč o ovom amandmanu? Ima reč Tomislav Nikolić, predsednik poslaničke grupe.
Dame i gospodo narodni poslanici, član 43. je još jedan od članova kojima i rukovodstvo Vojvodine i Vlada Republike Srbije zamazuju oči građanima. Ovi iz Vojvodine svojima, a ovi iz Vlade Republike ovamo nama, uglavnom radi se o jednom besmislenom članu. Kada pogledate član, trebalo bi da imate primedbe na njega, jer zašto da autonomna pokrajina donosi program selekcijskih mera kada se on radi na teritoriji cele Republike Srbije, a kada pročitate detaljno što da to i ne dozvolite kad piše da će to biti u skladu sa jedinstvenim programom Republike. Što onda niste lepo napisali - sprovodi program selekcijskih mera donetih na nivou Republike, pa da predvidimo da tamo u tom savetu koji donosi program mera budu zastupljeni i predstavnici Vojvodine, i ljudski završimo posao. Jer, šta sad to znači - kažeteda autonomna pokrajina donosi program, a s druge strane kažete da mora da bude u skladu sa programom koji je usvojen za teritoriju Republike. Znači, u stvari se predlaže da u ovom programu za Republiku deo koji se primenjuje u Vojvodini bude tako kako predloži autonomna pokrajina. Pa, onda još - učestvuje u izradi tog jedinstvenog programa - i sve smo želje, ambicije, zahteve, decentralizaciju, demokratiju, sve smo zadovoljili. Ovako niko nije zadovoljan. Kako autonomna pokrajina donosi svoj program, kada on mora da bude u skladu sa programom koji će da se donese za teritoriju Srbije? Zašto bar ne prihvatite da - predlaže, kao što će i biti? Jer, ako donese neki program koji nije u skladu sa programom u Srbiji, taj program neće biti prihvaćen. Što ga onda donosi? Jeste li vi to stvarno dali pravo autonomnoj pokrajini da donese program selekcijskih mera ili lažete građane na teritoriji autonomne pokrajine, odnosno lažete ove autonomaše koji bi hteli da donose program selekcijskih mera? Taj program mera donosiće svaki seljak za sebe. Svako će da izabere ono što je najbolje, što daje najbolje prinose, ono što on najbolje može da odgaji i baš ga briga kakve ćete vi selekcijske mere da primenjujete. Idemo ka privatnoj svojini, nema više onih velikih zadružnih imanja, pa da vi tamo sprovodite neke državne mere selekcije. Sada svako selekcionira ono što njemu lično donosi prihod i profit, a vi se i dalje bavite planskom poljoprivredom, planskom proizvodnjom, planskim selekcioniranjem stoke. To seljak radi sam u svakom, pa i u najzabačenijem selu, i uopšte ne zna šta piše u selekcijskim merama koje je donela Vlada Republike Srbije. Ali, zato sede neki ljudi koji imaju kancelarije, telefone, automobile, mobilne telefone. Kada se to donosilo na jednom mestu, bilo je malo zaposlenih, a sada će biti na dva mesta, pa će biti još zaposlenih. Na jednom mestu je bilo malo troškova, a sada će na dva mesta biti malo više troškova i tako sve u nedogled, jedni druge ovde lažete. Dogovorili ste se kako da izgleda Predlog zakona i sada ga je Vlada Srbije sa još 30 amandmana potpuno promenila. Vi koji ste predložili zakon kažete da ga je Vlada odlično promenila, a ona ukinula ovim amandmanima mnogo toga što ste vi hteli. Kada bude usvojen ovaj predlog zakona, ako ikada bude usvojen, ništa neće da znači za Srbiju. Značiće samo 20 dana rada Narodne skupštine i besmislno utrošeni novac i energiju. Mogli smo da radimo nešto mnogo ozbiljnije i nešto mnogo pametnije.
Da li još neko želi reč od ovlašćenih učesnika? (Ne.) Stavljam amandman na glasanje. Za 37, protiv 81, uzdržanih 10, nije glasalo 22, od 150 narodnih poslanika. Konstatujem da Narodna skupština nije prihvatila ovaj amandman. Na član 43. amandman su zajedno podneli narodni poslanici Ratimir Svirčević, Živica Predojev, Teodora Vlahović i Kermeci Karolj. Predstavnik predlagača i Vlada nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi od ovlašćenih učesnika želi reč? (Ne.) Stavljam amandman na glasanje. Za 13, protiv 97, uzdržanih 11, nije glasalo 25, od 146 narodnih poslanika. Konstatujem da Narodna skupština nije prihvatila ovaj amandman. Na član 43. amandman je podneo narodni poslanik Bojan Kostreš. Konstatujem da je narodni poslanik povukao amandman na član 43. Na član 44. amandmane, u istovetnom tekstu, podneli su narodni poslanik Branislav Blažić i narodni poslanik Borivoje Drakulović. Predstavnik predlagača, Vlada i Zakonodavni odbor nisu prihvatili ovaj amandman. Da li podnosioci amandmana žele reč? Reč ima Stevan Ž. Gudurić, kao predstavnik poslaničke grupe.
Dame i gospodo narodni poslanici, gospođo predsedavajuća, moj kolega Borivoje Drakulović iz poslaničke grupe SPS podneo je amandman da se član 44. briše, sa obrazloženjem da predloženo rešenje ne donosi nikakva poboljšanja i da je logičnije da se tačke 2) i 3) u pomenutom članu povere lokalnoj samoupravi. Obrazloženje Vlade zašto se ne prihvata ovakav amandman (koji su u istovetnom tekstu podneli narodni poslanici Branislav Blažić i Borivoje Drakulović) je da Vlada ne prihvata amandman u predloženoj decentralizaciji poslova vezanih za korišćenje opštih dobara u ribarstvu. Korisnika ribarskog područja određuje nadležni organ autonomne pokrajine, u skladu sa jedinstvenom politikom u oblasti ribarstva za celu teritoriju Republike, koju utvrđuje Vlada na predlog ministarstva nadležnog za poslove ribarstva. U skladu sa jedinstvenom politikom u oblasti ribarstva nadležno ministarstvo utvrdiće granice ribarskog područja, s tim što će se međusobni odnosi korisnika graničnih područja rešavati dogovorom, što ne može biti osnov za osporavanje prenošenja nadležnosti iz ove oblasti na autonomnu pokrajinu. U skladu sa jedinstveno utvrđenim iznosom naknada za korišćenje ribarskih područja, naknada ostvarena na teritoriji autonomne pokrajine pripada korisnicima tih ribarskih područja. U okviru jedinstvene politike ribarstva ostaje jedinstven inspekcijski nadzor za celu teritoriju Republike. Ovo obrazloženje bi jako pilo vode kada se ne bi govorilo o autonomnoj pokrajini, već o lokalnoj samoupravi, jer ako će neko već nacrtati granice ribarskih područja i sve to završiti, onda bibilo logičnije da se, u toj mnogo najavljivanoj decentralizaciji, to poveri lokalnim samoupravama a ne autonomnoj pokrajini. U tački 1) ovog člana se kaže - daje saglasnost na program unapređenja ribarstva na ribarskom području - ispašće kada mi u Vojvodini budemo unapredili naše ribe, vaše u Srbiji će zaostati kao čoban za ovcama. Pošto liči na to da je danas kraj, zamolio bih, gospođo Čomić, da utvrdite kvorum, zato što kada se ovako pogleda ne izgleda da nas je dosta da bismo mogli da radimo, a to je problem vas u DOS-u koji činite većinu.
Za probleme DOS-a ne morate brinuti. Mene više brine što podnesete amandman, pa nema vaših sopstvenih poslanika da za taj amandman glasaju, ali to je stav i pravo poslanika. (StevanGudurić: Gospodinu Drakuloviću je umrla sestra i danas je na sahrani. Nemojte tako da tumačite.) Molim narodnog poslanika da zauzme poslaničku klupu. Da li još neko od ovlašćenih učesnika želi reč? Reč ima narodni poslanik Tomislav Nikolić.
Bez obzira na to što ste dama, gospođo Čomić, poslanik Gudurić je po Poslovniku zatražio kvorum, a vi ste dobacivali kada je otišao sa govornice; čak ste mi ličili na Radomana Božovića, koji je tako radikale terao u klupu, pa ga sada više nema u javnom životu. Ovde se, dame i gospodo narodni poslanici, radi o ribarstvu i ribama. Srpska radikalna stranka misli da su Srbi nedeljivi, zemlja, vazduh, voda i šume. Vi ste mislili da su šume nedeljive, pa evo danas vidim prihvatiste da su šume deljive. Zaista, ako gledate jednu teritoriju geografski, jednu državu ako gledate geografski, ne možete joj podeliti vazduh, zemlju i vode. Ne možete, pa makar koliko vi to hteli i neshvatljivo je uopšte šta se dobija ovim članom o poveravanju ribarstva autonomnoj pokrajini. Gde vam je gajenje ribe u akvarijumu? Trebalo bi isto predvideti da se autonomnoj pokrajini čak poverii nadzor nad gajenjem riba u akvarijumu. Trebalo je da Vlada Republike Srbijedecentralizuje tu oblast do kraja, da ne ispadne da je režim nedemokratski zato što Vlada nije poverila sve poslove Autonomnoj Pokrajini Vojvodini. Sve do sada je pisalo da autonomna pokrajina donosi program, predlaže program u skladu sa nekim republičkim propisima, u skladu i sa zakonom. Sada kaže, u ribarstvu, autonomna pokrajina daje saglasnost Republici Srbijina srednjoročni program unapređenja ribarstva na ribarskim područjima na teritoriji autonomne pokrajine. Sada stigosmo do onih čuvenih saglasnosti koje republički organi moraju da dobijaju od organa autonomne pokrajine - počeće u ribarstvu, pa će biti u lovstvu, onda u policiji, pa i u vojsci. Sve sam to video i doživeo, za razliku od nekih od vas koji to neće da gledaju ni na televiziji. Doživeo sam da vojnu kolonu jedinstvene Jugoslavije zaustavljaju republički organi jedne republike koja je htela da se otcepi i ta vojna kolona tuda nije prošla. Doživeo sam da organi autonomne pokrajine ne dozvoljavaju policiji da interveniše na teritoriji autonomne pokrajine. Sada smo došli konačno do davanja saglasnosti autonomne pokrajine Republici na neke planove, na neke postupke Republike, zato što autonomna pokrajina već ima pravo da da ili da ne da saglasnost. Šta će biti ako ne da saglasnost? Neki akt neće moći da bude usvojen i čitava jedna oblast ostaće neregulisana. Onda će da počnu ucene, kao ovde oko glasanja: daću ti papir za fabriku, ti izglasaj za ovaj zakon, tebe neću da gonim za kriminal, izglasaj mi za ovaj drugi zakon. Može li tako dugo da se vodi država? Mislim da ne može. Zato vam predlažem da, ukoliko bude dovoljno prisutnih poslanika, usvojite ovaj amandman.
Da li još neko od učesnika želi reč? Ima reč narodni poslanik Stevan Ž. Gudurić, po Poslovniku.
Gospođo Čomić, vi ste uvredili narodnog poslanika Borivoja Drakulovića svojim komentarom da je podneo amandman, a nije prisutan. Nažalost, gospodinu Drakuloviću je umrla sestra juče i danas se nalazi na sahrani. Molio bih vas da se takvih komentara manete, zato što ne znate situaciju.
Moje iskreno saučešće našem kolegi narodnom poslaniku i njegovoj porodici povodom smrti njegove sestre, ali rekla sam: žao mi je što nema vaših poslanika da svojim glasanjem podrže amandman koji podnosite Narodnoj skupštini, a to je pravo svake političke stranke i grupacije na stav i ponašanje prema sopstvenom amandmanu. Da li hoćete da glasamo o povredi Poslovnika? (Ne.) Narodni poslanik Stevan Ž. Gudurić je tražio da utvrdimo kvorum za rad Narodne skupštine, pa molim poslanike da utvrdimo kvorum. Konstatujem da nemamo kvorum i saopštavam da ćemo rad nastaviti sutra u 10,00 časova. Poštovane dame i gospodo narodni poslanici, nastavljamo rad sednice Prvog vanrednog vanrednog zasedanja Narodne skupštine Republike Srbije u 2002. godini. Obaveštavam vas da, prema službenoj evidenciji, sednici prisustvuju 154 narodna poslanika. Molim vas da radi utvrđivanja kvoruma ubacite identifikacione kartice u poslaničke jedinice. Konstatujem da je, primenom elektronskog sistema za glasanje, utvrđeno da imamo kvorum i da možemo nastaviti rad. Pre obaveštenja o odsutnosti narodnih poslanika, obaveštenje od predsednika Odbora, dr Dragora Hibera, da će 30. sednica Odbora za pravosuđe i upravu nastaviti rad razmatranjem amandmana na Predlog zakona o lokalnoj samoupravi 31. januara 2002. godine u 14,00 časova, u sali I u prizemlju, ukoliko pauza ne bude drugačije određena. Obaveštavam vas da su sprečeni da prisustvuju sledeći narodni poslanici: Stevan Lilić, Meho Omerović, Vladan Jovičić, Vladimir Dobrosavljević, Kermeci Karolj, Jelena Milenković, Dragan Jočić, Ratimir Svirčević, Dušan Budišin, Dragan Kovačević, Čedomir Jovanović, Vasilije Pavićević, Teodora Vlahović i Živica Predojev. Obaveštavam Narodnu skupštinu da su pozvani da sednici prisustvuju: predsednik, potpredsednici, ministri i sekretar Vlade Republike Srbije; sekretar Republičkog sekretarijata za zakonodavstvo; Nenad Čanak, predsednik Skupštine AP Vojvodine i dr Predrag Filipov, potpredsednik Skupštine AP Vojvodine, u svojstvu ovlašćenih predstavnika Skupštine AP Vojvodine, koja je podnela Predlog zakona o utvrđivanju određenih nadležnosti autonomne pokrajine, a čije je razmatranje u toku. Takođe, saglasno članovima 83. i 84. Poslovnika Narodne skupštine Republike Srbije, obaveštavam vas da sam na ovu sednicu pozvala predstavnike Narodnog pokreta "Otpor", kao i predstavnike Udruženja porodica otetih i nestalih Srba sa Kosova i Metohije. Prelazimo na 2. tačku dnevnog reda: - PREDLOG ZAKONA O UTVRĐIVANjU ODREĐENIH NADLEŽNOSTI AUTONOMNE POKRAJINE (nastavak) Podsećam vas da smo raspravu o Predlogu zakona o utvrđivanju određenih nadležnosti autonomne pokrajine, u pojedinostima, prekinuli u toku pretresa o amandmanu na član 44. koji su, u istovetnom tekstu, podneli narodni poslanici Branislav Blažić i Borivoje Drakulović. Takođe, podsećam da su u pretresu o ovom amandmanu učestvovali narodni poslanici Stevan Gudurić, predstavnik poslaničke grupe Socijalističke partije Srbije i Tomislav Nikolić, zamenik predsednika poslaničke grupe Srpske radikalne stranke. Po Poslovniku su se javili dr Borislav Pelević, predstavnik poslaničke grupe Stranke srpskog jedinstva, pa zatim narodni poslanik Branislav Ivković, za poslaničku grupu Socijalističke partije Srbije.